299 kes import baharu dikesan hari ini, 34 rakyat asing

Kementerian Kesihatan (KKM) mengesan 299 lagi kes import positif Covid-19 dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Menerusi kenyataan hari ini beliau berkata daripada jumlah itu 265 kes melibatkan warganegara Malaysia, manakala 34 kes lagi membabitkan rakyat asing.

Statistik laman sesawang Covidnow menunjukkan keseluruhannya sejak awal 2020 hingga hari ini negara mencatat 10,846 kes import Covid-19.

Sementara itu, katanya daripada 3,251 jangkitan baharu yang dilaporkan hari ini, 2,952 adalah penularan tempatan yang membabitkan 2,837 warganegara dan 115 rakyat asing.

Seramai 2,161 pesakit disahkan sembuh hari ini menjadikan kumulatif kes pulih sebanyak 2,711,900 kes atau 97.4 peratus daripada 2,783,331 kumulatif kes positif.

Dr Noor Hisham berkata sehingga kini seramai 243 pesakit masih dirawat di unit rawatan rapi, dengan 113 daripadanya memerlukan alat bantuan pernafasan.

“Dua lagi kluster baharu dikesan hari ini menjadikan keseluruhannya 6,158 kluster dengan 5,982 telah ditamatkan dan 176 lagi masih aktif.

“Daripada 3,251 kes harian yang dilaporkan pada hari ini, 58 kes atau 1.8 peratus adalah kategori 3, 4, dan 5; dan 3,193 kes (98.2 peratus) lagi adalah terdiri daripada kategori 1 dan 2,” katanya.

Beliau juga memaklumkan, jumlah mangsa banjir yang positif Covid-19 meningkat kepada 466 kes apabila satu kes jangkitan baharu dikesan hari ini.

Jumlah keseluruhan kes positif Covid-19 di pusat pemindahan sementara pula kekal 15 pesakit serta satu kluster.

Sementara itu, Dr Noor Hisham Abdullah berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.96.

Nilai Rt tertinggi dicatat Labuan sebanyak 1.15, meningkat berbanding 1.10 semalam, apabila merekodkan 14 jangkitan baharu semalam dan 20 kes pada Khamis.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Mengikut statistik yang dikongsi Dr Noor Hisham, empat negeri lagi mencatat nilai Rt melebihi 1.00 ialah Sabah sebanyak 1.06; Putrajaya (1.01) dan masing-masig 1.00 bagi Melaka dan Negeri Sembilan.

Negeri-Negeri lain berada pada nilai Rt 0.86 dan 0.99.


Jawatan Ketua Menteri, syarat DAP kepada Anwar terima dua bekas ADUN UMNO?

Walaupun DAP keberatan menerima dua bekas Ahli Dewan Undangan Negeri (ADUN) UMNO sebagai calon Pakatan Harapan (PH), namun mereka terpaksa menerimanya sebagai menghormati Ketua Pembangkang Datuk Seri Anwar Ibrahim.

Bagaimanapun, DAP meletak syarat kepada Anwar yang beria-ria menerima dua ADUN UMNO yang khianat tersebut dengan memberikan mereka jawatan Ketua Menteri (KM) jika memenangi Pilihan Raya Negeri (PRN) Melaka pada 20 November nanti.

Difahamkan, syarat itu diletak sebagai timbal-balik bagi bersetuju dengan keputusan Anwar yang mahu mengambil dua bekas ADUN tersebut iaitu Datuk Seri Idris Haron dan Datuk Nor Azman Hassan sebagai calon PH.

Menurut sumber, sukar untuk menyakinkan DAP dengan keputusan Anwar yang berkeras mahu meletak dua bekas ADUN tersebut, namun apabila syarat yang diletak DAP tersebut diterima baharulah mereka bersetuju dengan kehendak Presiden PKR itu.

Nama calon KM yang disebut-sebut bakal dicadangkan DAP adalah calon muka baharu, Muhamad Danish Zainudin yang akan bertanding bagi kerusi Dewan Undangan Negeri (DUN) Pengkalan Batu.

Danish satu-satunya calon DAP yang akan bertanding pada PRN Melaka ini, ia bagi menggantikan Datuk Norhizam Hasan Baktee yang sebelum ini bertanding atas tiket DAP sebelum mengumumkan keluar parti kemudiaannya.

Hanya seorang calon berbangsa Melayu diletak DAP dalam PRN Melaka kali ini.

Bagaimanapun, sumber turut memberitahu Anwar tidak bersetuju dengan syarat DAP tersebut memandangkan sudah membuat janji dengan Idris untuk mencalonkannya sebagai KM jika PH memenangi PRN kelak.

Janji bagi memberikan jawatan KM kepada Idris sudah dibuat Anwar dalam beberapa pertemuan sebelum ini dan pastinya beliau perlu menunaikan janjinya itu.

Semalam, Anwar mengesahkan PH akan menerima dua bekas ADUN UMNO tersebut bertanding dalam PRN walaupun mendapat tentangan daripada rakan parti dalam PH, DAP yang keberatan dengan langkah tersebut.

“Setakat saya faham, PKR pilih satu, Amanah pilih satu, walaupun akan dimuktamadkan lewat malam ini atau esok pagi sebelum umumkan calon.

“Saya mohon maaf ada berbeza pandangan dengan pihak yang selama ini konsisten menyokong kita,” katanya semasa sidang media dalam Facebooknya.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


1,000 terperangkap dalam banjir di lembah kering Death Valley

Banjir besar di Death Valley California, Amerika Syarikat (AS) pada Jumaat menyebabkan kira-kira 1,000 orang terkandas, menimbus kereta dan menutup semua jalan masuk dan keluar dari taman negara yang terkenal kering itu.

Tiada kecederaan dilaporkan, menurut Perkhidmatan Taman Negara, tetapi kira-kira 60 kereta terperosok beberapa kaki di bawah serpihan runtuhan tanah.

“Jumlah hujan yang tidak pernah berlaku sebelum ini menyebabkan banjir besar,” kata Perkhidmatan Taman Negara (NPS) dalam satu kenyataan pada Jumaat.

NPS berkata terdapat kira-kira 500 pelawat dan 500 kakitangan pada masa kejadian tidak dapat keluar dari taman itu yang terletak di Gurun Mojave California Timur.

Banjir merosakkan beberapa bahagian jalan berturap dan menolak bekas sampah ke dalam kereta yang diletakkan, menyebabkan puluhan kenderaan bertembung sesama sendiri. Hujan turut membanjiri pejabat dan hotel, kata NPS.

Semua jalan yang memasuki taman itu akan kekal di luar had sehingga pegawai boleh menentukan tahap kerosakan.

Sejumlah 1.46 inci (3.7cm) hujan berlaku di kawasan Furnace Creek di taman itu, hampir mengikat rekod harian sebelumnya iaitu 1.47 inci. Purata hujan tahunan adalah kurang daripada dua inci setahun.

Suhu yang lebih tinggi disebabkan oleh perubahan iklim bermakna atmosfera menyimpan lebih banyak kelembapan, melepaskan lebih banyak hujan.

Menurut pakar iklim Pertubuhan Bangsa-Bangsa Bersatu, walaupun dunia berjaya mengehadkan pemanasan kepada 1.5 darjah Celsius, sesetengah wilayah akan mengalami peningkatan kekerapan, keamatan dan kuantiti hujan lebat.

Risiko episod hujan lebat meningkat dengan kenaikan suhu. – Agensi


Masa mengundi dilanjut sejam

Bagi memudahkan rakyat Malaysia melaksanakan hak mereka dalam proses pengundian dan meningkatkan peratusan keluar mengundi, Suruhanjaya Pilihan Raya (SPR) telah melanjutkan masa mengundi selama sejam.

Sehubungan itu, tempoh masa proses pembuangan undi pada Pilihan Raya Umum Ke-15 (PRU-15) dilanjutkan sejam bagi Semenanjung dan Sabah serta Sarawak, kata Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.

Bagi Semenanjung, waktu mengundi ditetapkan ialah bermula jam 8 pagi hingga 6 petang, manakala jam 7.30 pagi hingga 5.30 petang bagi Sabah dan Sarawak.

Dalam jawapan bertulis di Dewan Rakyat belau berkata langkah itu adalah antara beberapa penambahbaikan yang dilaksanakan SPR bagi memastikan perjalanan pilihan raya di negara ini lebih efisyen, adil dan telus.

Wan Junaidi berkata, pemanjangan tempoh masa berkenaan, berbanding jam 8 pagi hingga 5 petang pada PRU-14, dapat memberi masa yang mencukupi kepada pemilih untuk mengundi.

Beliau memaklumkan, penambahbaikan lain termasuk mewujudkan saluran khusus kepada pengundi 60 tahun ke atas dan orang kurang upaya (OKU).

“Saluran satu dan dua di pusat mengundi adalah dihadkan kepada 450 orang pemilih saja dan adalah saluran khusus kepada pengundi 60 tahun ke atas serta OKU.

“Selain itu, berikutan pelaksanaan undi 18 tahun dan pendaftaran pengundi secara automatik, SPR juga mengambil inisiatif untuk menambah jumlah pusat mengundi dan saluran sedia ada, bertujuan mengelakkan kesesakan di pusat mengundi,” katanya.

Beliau menjawab soalan Datuk Seri Mukhriz Mahathir (PEJUANG-Jerlun) yang bertanya mengenai penambahbaikan yang akan dilaksanakan SPR bagi memastikan peratusan keluar mengundi yang tinggi, selain jaminan ketelusan proses mengundi pada PRU-15.

Ahli Parlimen Santubong itu berkata beberapa syarat untuk pengundi pos luar negara juga telah dimansuhkan.

Ini termasuk:

i. Pengundi yang menetap di luar negara kecuali di Wilayah Selatan Thailand (Narathiwat, Pattani, Yala, Songkhla dan Satun), Singapura, Brunei dan Kalimantan, Indonesia; dan

ii. Pengundi yang telah berada di Malaysia atau pulang ke Malaysia tidak kurang daripada 30 hari dalam tempoh lima tahun sebelum tarikh pembubaran Dewan Undangan Negeri, yang berkuat kuasa.

Wan Junaidi berkata pemansuhan syarat ini membolehkan rakyat Malaysia yang menetap di luar negara yang merupakan pengundi berdaftar dan layak memohon sebagai pengundi pos.

Selain itu, beliau berkata permohonan undi pos bagi kategori 1B dan 1C kini boleh dibuat secara dalam talian apabila permohonan dibuka.

“SPR dengan kerjasama Suruhanjaya Pencegahan Rasuah Malaysia (SPRM) dan polis memandang serius kesalahan dan pelanggaran undang-undang pilihan raya yang berlaku sebelum, semasa dan selepas tempoh berkempen oleh mana-mana parti atau mana-mana calon.

“Sebarang aduan kesalahan dan pelanggaran undang-undang pilihan raya yang dibuat hendaklah dikemukakan kepada SPRM dan polis untuk tindakan susulan.”


Johor bentang belanjawan defisit kali kedua RM286.47 juta

Kerajaan Johor hari ini membentangkan belanjawan defisit kedua berjumlah RM286.47 juta, yang bertemakan ‘Memperhebat Kesejahteraan Johor’

Membentangkan belanjawan itu, Menteri Besar Johor, Datuk Ir Hasni Mohammad berkata hasil negeri pada tahun depan diunjurkan berjumlah RM1.671 bilion manakala perbelanjaan berjumlah RM1.958 bilion.

“Tema Belanjawan Johor 2022 yang dipilih selari dengan hasrat kerajaan negeri untuk memastikan kelangsungan rakyat yang terjejas berikutan pandemik.

“Justeru, pada hemat saya, Belanjawan ini amat bermakna kerana menyerlahkan usaha kerajaan negeri untuk memberikan suntikan dan lonjakan baharu kepada pertumbuhan ekonomi dan sosial yang mapan dan berdaya tahan.

“Segala pertimbangan dan Belanjawan Johor 2022 akan dipandu dua asas utama iaitu pertama, mendekati dan meringankan beban rakyat yang terjejas akibat Covid-19 dan kedua, mempergiatkan usaha awalan dalam memulihkan sektor-sektor ekonomi secara menyeluruh,” katanya pada Persidangan Keempat Dewan Undangan Negeri Johor Ke-14, hari ini.

Ia adalah kali kedua Belanjawan negeri merekodkan defisit selepas tahun lalu negeri itu membentangkan belanjawan defisit berjumlah RM248.14 juta selepas merekodkan belanjawan lebihan 10 tahun berturut-turut.

Pada Belanjawan tahun depan, kerajaan negeri memperuntukkan perbelanjaan mengurus sebanyak RM1.087 bilion sementara RM870 juta untuk pembelanjaan pembangunan yang bakal digunakan bagi melaksana empat impetus dan 12 agenda utama dalam belanjawan berkenaan.

Beliau berkata kerajaan negeri juga akan meneruskan usaha konsolidasi fiskal sehingga terdapat tanda-tanda jelas pemulihan semula ekonomi negeri itu.

Hasni berkata, kerajaan negeri akan berusaha mengawal perbelanjaan dan defisit fiskal untuk menjayakan semua inisiatif di bawah Belanjawan Johor 2022.

“Bagaimanapun anggaran hasil dan defisit kami tertakluk kepada tahap ketidakpastian yang tinggi dipengaruhi beberapa faktor antaranya seperti kemunculan varian Covid-19 yang tinggi, impak sosial yang tinggi dan pembukaan sempadan antarabangsa,” kata beliau.

Menyentuh mengenai prestasi pelaksanaan Belanjawan Johor 2021, beliau berkata sebanyak 141 inisiatif dengan peruntukan keseluruhan RM850 juta telah mencapai 85.1 peratus pelaksanaan setakat suku ketiga tahun 2021.

Hasni yang juga Ahli Dewan Undangan Negeri Benut berkata, selepas Johor mengalami penguncupan 4.6 peratus pada tahun 2020, ekonomi negeri diunjurkan berkembang sekitar 3.5 peratus sehingga 4.1 peratus pada tahun ini dan dijangka terus mengalami pertumbuhan pada tahap pra-krisis pada separuh tahun hadapan.


UMNO-PAS capai persefahaman di Pahang elak pertembungan

Persefahaman dicapai antara UMNO dan PAS dalam isu rundingan kerusi di Pahang apabila kedua-dua parti bersetuju untuk tidak berebut kerusi Dewan Undangan Negeri (DUN) pada Pilihan Raya Umum (PRU) ke-15 nanti.

Pengerusi Badan Perhubungan UMNO Pahang Datuk Seri Wan Rosdy Wan Ismail dan Pesuruhjaya PAS negeri Rosli Abdul Jabar mengeluarkan kenyataan dan menandatangani perjanjian untuk kedua-dua parti berkompromi dengan kerusi yang dimenangi wakil rakyat parti masing-masing akan dikekalkan tanpa sebarang pertembungan satu sama lain.

“UMNO Pahang berhasrat tidak akan meletakkan calon di lapan kerusi dimenangi PAS pada PRU ke-14 dan tidak akan menyokong serta bekerjasama dengan calon yang bertanding di kerusi tersebut kecuali calon PAS.

“Begitu sebaliknya, PAS dengan berpandukan persetujuan dan pendirian PAS Pusat, tidak akan meletakkan calon di 25 kerusi DUN dimenangi UMNO dan BN serta tidak akan menyokong dan bekerjasama dengan pihak lain yang bertanding di 25 kerusi itu,” kata Wan Rosdy dipetik Bernama.

Terdahulu, Wan Rosdy yang juga Menteri Besar Pahang menghadiri Majlis Iftar Bersama yang dihadiri semua Ahli Dewan Undangan Negeri (ADUN) daripada kedua-dua parti termasuk Rosli yang juga ADUN Tanjung Lumpur di kediaman rasmi Menteri Besar Pahang semalam.

Pimpinan MN negeri ini, menurut Wan Rosdy dan Rosli, melihat kerjasama politik kedua-dua parti perlu dipertahankan demi kestabilan dan kemakmuran negeri selain Pahang harus menjadi pengasas trend dan model perpaduan ummah yang padu dan jitu di Malaysia.

Wan Rosdy yang juga Pengerusi BN negeri juga menjelaskan perbincangan lanjut diperlukan bagi sembilan kerusi di bawah Pakatan Harapan (PH).

UMNO menang 24 kerusi daripada 42 kerusi DUN Pahang manakala satu lagi kerusi BN diperoleh menerusi MCA pada PRU ke-14.

Sementara itu, Rosli semasa ditemui berkata PAS negeri akan memaklumkan kepada pimpinan PAS Pusat supaya mereka diberikan sedikit kebebasan dalam menentukan hala tuju pada pilihan raya akan datang.

Ditanya mengenai kerjasama PAS negeri dalam Perikatan Nasional Pahang bersama Bersatu dan Gerakan, Rosli hanya berkata: “perkara akan datang dibiarkan akan datang dan bukan untuk dijawab sekarang”.


PM menghadap Agong sekali lagi, NST dakwa Parlimen bubar esok

Perdana Menteri Datuk Seri Ismail Sabri Yaakob petang tadi dilaporkan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, menurut New Straits Times (NST).

Pertemuan dengan Yang di-Pertuan Agong itu tanpa disedari media yang seperti biasa akan menunggu di luar pintu pagar Istana Negara kerana kebanyakannya menumpukan kepada sambutan Maulidur Rasul peringkat kebangsaan di Pusat Dagangan Dunia Kuala Lumpur.

Memetik laporan, akhbar itu difahamkan perdana menteri permohonan untuk pertemuan itu telah diperkenan Yang di-Pertuan Agong bagi membubarkan Parlimen, sekali gus membolehkan Pilihan Raya Umum Ke-15 (PRU-15) diadakan.

“Pembubaran Parlimen mungkin seawal esok,” lapor NST memetik sumber sebagai berkata.

Difahamkan juga, perdana menteri akan menghantar Yang di-Pertuan Agong yang akan mengadakan lawatan khasnya ke United Kingdom mulai esok hingga 16 Oktober.

Lawatan khas baginda dan Raja Permaisuri Agong Tunku Hajah Azizah Aminah Maimunah Iskandariah ke London termasuk mengadakan pertemuan dengan Raja Charles III di Istana Buckingham pada 12 Oktober.

Terdahulu, MalayMail memetik sumber sebagai berkata UMNO akan mengadakan mesyuarat Majlis Tertinggi (MT) Khas malam esok (10 Oktober 2022), tatkala spekulasi bahawa Parlimen akan dibubarkan minggu depan semakin bertiup kencang.

“Malam esok, akan ada mesyuarat khas Majlis Tertinggi UMNO,” lapor MalayMail memetik sumber ketika dihubungi.

Pertemuan itu dijangka berlangsung selepas mesyuarat biro politik parti yang juga akan diadakan pada sebelah malam.


PH-UMNO belum ada calon Menteri Besar Kedah: Zahid

Masih belum ada calon Menteri Besar (MB) Kedah sekiranya Pakatan Harapan (PH)-UMNO menang Pilihan Raya Negeri (PRN) pada 12 Ogos ini, kata Datuk Seri Ahmad Zahid Hamidi.

Presiden UMNO itu berkata sebaliknya mereka akan mengumumkan calon MB Kedah daripada gabungan itu selepas menang PRN, tetapi mendakwa sudah memiliki nama bagi jawatan nombor satu tersebut sekiranya memperoleh majoriti mudah.

“Dari segi itu (nama calon Menteri Besar) yang penting kita cukupkan kerusi dulu kepada 19 (majoriti mudah) atau lebih dan (setakat ini) kita sudah ada nama calonnya walaupun tidak diumumkan.

“Kita tidak umumkan sekarang kerana tidak mahu mendahului takdir atau kuasa Allah,” katanya dipetik laporan BH.

Zahid terdahulu merasmikan Program Desa Cergas di Padang Taman Nilam, hari ini.

Yang turut hadir, Menteri Dalam Negeri, Datuk Seri Saifuddin Nasution Ismail; Timbalan Menteri Kemajuan Desa dan Wilayah, Datuk Rubiah Wang dan Pengerusi Majlis Amanah Rakyat (MARA), Datuk Dr Asyraf Wajdi Dusuki.

Mengulas mengenai kemelut kekurangan trip perjalanan feri menghubungkan tanah besar dan pulau ini yang menghantui penduduk lebih dua tahun lalu, Zahid yang juga Timbalan Perdana Menteri berkata, isu berkenaan menjadi agenda utama akan diselesaikan kerajaan gabungan PH-UMNO jika menang pada 12 Ogos ini.

“Isu itu (kekurangan trip feri) kerana alur laluan feri berlumpur dan trip perjalanan hanya ditambah (pengusaha feri) apabila ada peningkatan paras air di pelabuhan.

“Jadi, kerajaan Persekutuan hanya perlu menambah peruntukan (menaik taraf pelabuhan) dan isu itu mudah diselesaikan jika kerajaan negeri Kedah ini diambil alih oleh gabungan parti Kerajaan Perpaduan,” katanya lagi.


Usah ulangi rasuah, salah guna kuasa yang dahulu: Pemuda PAS

Pemuda PAS menegaskan isu rasuah dan salah guna kuasa yang berlaku di negara ini – hampir kesemuanya ketika zaman UMNO dan Barisan Nasional (BN) memerintah – perlu dihentikan segera.

Tanpa menjelaskan pihak yang terbabit dalam rasuah dan salah guna kuasa itu, Ketua Pemuda PAS Ahmad Fadhli Shaari menegaskan pihaknya tidak sesekali berkompromi dengan amalan itu.

Mengambil contoh skandal projek kapal tempur pesisir pantai (LCS) Kementerian Pertahanan yang tercetus baru-baru ini, Ahli Parlimen Pasir Mas itu berkata isu berkenaan menjadi misteri telah mengejutkan negara terhadap masalah sebenar telah berlaku kepada ketelusan tadbir urus negara.

“Projek yang menelan belanja RM6 billion secara rundingan terus itu sepatutnya menambah kekuatan benteng pertahanan negara. Isu rasuah dan salah guna kuasa yang berlaku di dalam negara kita ini perlu dihentikan dengan segera dan dicari akar puncanya.

“Selain isu integriti diperingkat awal Projek LCS ini, isu kelewatan siapnya kapal-kapal ini juga perlu diberikan perhatian. Di antara puncanya adalah campur tangan kerajaan terhadap pendirian yang dibuat oleh TLDM selaku pengguna akhir.

“(Ini) yang menyebabkan projek ini akhirnya terbengkalai. Campur tangan politik yang keterlaluan menyumbang kepada projek ini tidak dapat disiapkan mengikut garis masa yang telah ditetapkan,” katanya menurut Harakah.

Beliau berkata demikian pada Ucaptama Ketua Pemuda PAS di Muktamar Tahunan Pemuda PAS Malaysia Kali Ke-63 bertema ‘Pemuda Generasi Sejahtera’ di Alor Setar, hari ini.

Ahmad Fadhli yang juga Ketua Pemuda Perikatan Nasional (PN) turut menempelak kerosakan dilakukan Pakatan Harapan (PH) selama 22 bulan mereka berkuasa di mana tidak boleh dinafikan dan kesannya masih dirasai oleh rakyat sehingga sekarang.

“Kami ingin berpesan kepada anak muda, pastikan peristiwa hitam PH memerintah negara yang menyaksikan tunjang negara hampir dirobekkan dengan pendirian negara terhadap ICERD contohnya, tidak akan berulang lagi di masa hadapan.

“Seruan penyatuan ummah yang sering kita kumandangkan kepada rakyat adalah perisai yang perlu kita jaga sentiasa. Biarlah peristiwa hitam itu kekal sebagai peringatan dan tidak akan lagi diulang kesilapan yang sama,” katanya.


Bekalan AstraZeneca negara cukup

Bekalan vaksin AstraZeneca ke Malaysia dilaporkan mencukupi kerana proses penghantaran dibuat secara langsung dari syarikat berkenaan, kata Menteri Sains, Teknologi dan Inovasi, Khairy Jamaluddin Abu Bakar.

Malah, Malaysia dijangka menerima dos vaksin jenama itu sebanyak 600,000 pada Jun nanti yang mana penghantarannya dilakukan setiap bulan.

“Sementara kita masih menunggu perincian tentang penghantaran, saya tidak rasa pengurangan eksport dari India akan menjejaskan kita… kita dapat AstraZeneca terus dari AstraZeneca bukan dari Covax,” katanya ketika sidang media, hari ini.

Terdahulu, menurut Khairy Jamaludin, India mengurangkan eksport vaksin Covid-19 setelah kemunculan gelombang baharu dan kelemahan program vaksinasi di negara berkenaan.

Untuk rekod, India, pembekal utama vaksin global telah menghantar lebih 60 juta dos ke 76 negara, kebanyakannya vaksin AstraZeneca yang dihasilkan oleh Institut Serum India (SII), pembuat vaksin terbesar di dunia.


Najib diberi pelepasan terima rawatan di HKL, kata Saifuddin

Menteri Dalam Negeri Datuk Seri Saifuddin Nasution Ismail hari ini mengesahkan bekas Perdana Menteri Datuk Seri Najib Razak sedang mendapatkan rawatan di Hospital Kuala Lumpur (HKL) berkaitan kesihatannya.

Terdahulu, isteri Najib, Datin Seri Rosmah Mansor diberikan pelepasan pasport sementara untuk ke luar negara oleh mahkamah baru-baru ini atas alasan untuk melawat anaknya di Singapura.

Beliau berkata Najib telah mendapat kebenaran daripada Jabatan Penjara dan diberi pelepasan selama beberapa hari bagi tujuan itu, menurut laporan Bernama.

“Ini adalah permohonan biasa, saya telah dimaklumkan oleh Ketua Pengarah Penjara bahawa beliau (Najib) dibawa ke hospital untuk menjalani rawatan,” katanya pada sidang media selepas Perhimpunan Bulanan Kementerian Dalam Negeri (KDN) di sini hari ini.

Semalam beberapa media melaporkan Najib menerima rawatan di Hospital Kuala Lumpur (HKL) untuk beberapa hari selepas dipercayai mengalami jangkitan pada paru-paru.

Najib mula menjalani hukuman penjara bermula Ogos tahun lepas selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta dalam kes penyelewengan dana RM42 juta milik SRC International Sdn Bhd.

Saifuddin Nasution ketika diminta mengulas perkembangan kesihatan Najib menegaskan bahawa semua tahanan mempunyai hak untuk mendapatkan rawatan, yang akan diuruskan oleh Jabatan Penjara.


307 kawasan di Selangor berisiko banjir, macam mana nak buat PRU

Jabatan Pengairan dan Saliran (JPS) Selangor mengenal pasti 307 kawasan di negeri itu berisiko dinaiki air pada musim tengkujuh ketika Monsun Timur Laut yang akan datang.

Daripada sembilan daerah, Klang mendahului senarai dengan 65 kawasan, diikuti Hulu Langat (48); Petaling (43); Sepang (40); Kuala Selangor (38); Kuala Langat (29); Gombak (24); Hulu Selangor (11); dan Sabak Bernam (sembilan).

Jabatan itu dalam satu kenyataan hari ini (Rabu, 21 September) berkata semua kawasan itu dikenal pasti ketika mesyuarat Jawatankuasa Pengurusan Bencana Negeri.

JPS berkata kawasan itu ditentukan berdasarkan banjir sebelum ini dan unjuran risiko.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Jabatan itu juga mengenal pasti 52 titik panas di Selangor yang pernah mengalami kejadian banjir lebih tiga kali antara 2019 dan tahun ini.

Titik panas yang dikenal pasti melibatkan daerah Klang ialah di Taman Sentosa, Jalan Kebun, Kampung Bukit Naga, Bukit Kemuning, Taman Melawis @ Taman Teluk Pulai, Jalan Bakti, Kampung Delek, Taman Daya Meru, Taman Bukit Kemuning, Taman Rashna, Taman Sri Muda, Taman Intan, Jalan Tunku Kelana, dan Taman Meru Utama.

Di Petaling: Kampung Budiman, Kampung Kuala Sungai Baru, Kampung Baru HICOM Seksyen 26, Jalan S/K9 / SK Sri Serdang, dan Seksyen 13.

Di Gombak: Taman Sri Selayang, Jalan B27 Jusco Rawang, Taman Rahmat Jaya, Kampung Sungai Kertas, Jalan 11C Selayang Baru, Jalan 21, 23 & 62 Selayang Baru, Jalan Laksamana 10, Selayang, dan Petempatan India.

Di Hulu Langat: Kampung Batu 10, Jalan Cheras, Kampung Sungai Serai, Kampung Sungai Sekamat, Kampung Sungai Michu, Sesapan Batu Rembau, Felcra Kampung Sungai Semungkis, Kampung Sungai Gahal (4), Jalan Reko, dan Kampung Sungai Jernih.

Di Sepang: Kampung Giching, Kampung Salak Tinggi, Kampung Chemperai, Kampung Sri Tanjung, Kampung Ampar Tenang / Kampung Lalang, Kampung Sungai Merab Jaya, Taman Delima, Dengkil, Kampung Orang Asli Sungai Melut (Seberang), dan Kampung Desa Putra, Sg Merab.

Di Kuala Langat: Taman Sri Jaromas, dan Jenjarom.

Di Sabak Bernam: Jalan Sungai Panjang-Tanjung Malim (KM44-KM45), dan Batu 23, Sungai Nibong.

Di Kuala Selangor: Kampung Sri Sentosa, Kampung Parit Mahang, Kampung Rantau Panjang dan Kampung Sri Aman.

Sementara itu, Pengarah Jabatan Bomba dan Penyelamat Selangor Norazam Khamis berkata pihaknya telah membuat persiapan menghadapi musim tengkujuh dari segi latihan, logistik dan tenaga kerja.

“Ini termasuk latihan pengendalian bot dan menyelamat air, ujian bot, latihan asas pasukan pelbagai kemahiran khas (MESTI), serta latihan survival untuk 151 rekrut baharu di Selangor.

“Kita juga telah mengisi 96 peratus keperluan tenaga kerja untuk menangani banjir, penempatan bot yang teratur dan terancang berdasarkan kawasan panas, serta melakukan rondaan berkala ketika hujan walaupun tiada amaran banjir diterima,” katanya.


PM hadir mesyuarat Biro Politik UMNO, tak bincang pengampunan Najib?

Selepas dua hari Datuk Seri Najib Razak mula menjalani hukuman penjara, UMNO mengadakan mesyuarat Biro Politik malam tadi yang dipengerusikan oleh Presiden parti itu, Datuk Seri Ahmad Zahid Hamidi.

Nampaknya UMNO sibuk mengadakan mesyuarat sana sini pada minggu ini sejak Isnin dan pada Sabtu ini pula dijadualkan satu perhimpunan raksasa melibatkan semua pemimpin akar umbi selepas dijemput Zahid yang disahkan dalam satu kenyataan semalam.

Perdana Menteri (PM) Datuk Seri Ismail Sabri Yaakob juga turut hadir pada mesyuarat Biro Politik malam tadi, menurut laporan dipetik portal MalayMail Online dan beberapa pemimpin utama parti juga difahamkan turut hadir.

Ismail Sabri sebelum ini pada Isnin tidak menghadiri taklimat bersama Ketua-Ketua Bahagian UMNO selepas dipanggil Zahid, ia sehari sebelum bekas Perdana Menteri daripada parti itu menjalani hukuman penjara 12 tahun.

Dijangka minggu ini para pemimpin utama UMNO akan lebih sibuk dan terpaksa bekerja lebih masa susulan “Raja Media Sosial” parti itu sudah berada dalam penjara; UMNO seakan hilang seorang jeneral yang sangat penting terutamanya untuk menghadapi Pilihan Raya Umum Ke-15 (PRU-15) yang boleh diadakan pada bila-bila masa atau sebelum September 2023.

Selain itu, Ismail Sabri juga seakan serba salah memandangkan hukuman terhadap Najib dijatuhkan ketika beliau menjadi ketua kerajaan dan bukannya PM daripada parti lain.

Malah, umum mengetahui Najib dan Zahid sebelum ini antara watak utama yang memainkan peranan dalam menjatuhkan kerajaan Perikatan Nasional (PN) pimpinan Tan Sri Muhyiddin Yassin kerana didakwa enggan menuruti telunjuk kumpulan Kluster Mahkamah.

Malah, Muhyiddin ketika mengumumkan peletakan jawatannya juga secara tegas berkata tidak akan berkompromi dengan Kluster Mahkamah dan tidak akan tunduk dengan tuntutan individu yang mahu menyelamatkan diri daripada pertuduhan jenayah dihadapi.

Menurut sumber Agenda Daily, mesyuarat Biro Politik malam tadi berlangsung secara tenang dan tidak panas seperti yang dijangkakan, malah Zahid tidak menyalahkan mana-mana pihak daripada UMNO sebagai punca Najib disabitkan hukuman penjara pada Selasa.

Perbincangan dalam mesyuarat Biro Politik lebih tertumpu kepada persiapan parti itu untuk berdepan PRU-15 dalam keadaan sedikit tempang kerana ketiadaan Najib yang dijangka mungkin sedikit sebanyak memberi kesan kepada perjalanan kempen nanti.

Bagaimanapun, menurut sumber, UMNO perlu memainkan isu hukuman Najib sebagai senjata untuk meraih simpati rakyat bagi kembali memilih mereka sebagai kerajaan dominan pada PRU-15 nanti.

Sekiranya rakyat bersimpati dengan UMNO selepas melihat hukuman terhadap Najib, tidak mustahil mereka dapat bangkit dengan menjadi lebih kuat dan dapat memenangi PRU-15 dengan bergaya.

Selain strategi untuk mengalihkan isu hukuman penjara Najib kepada mendapatkan simpati rakyat, mesyuarat Biro Politik juga turut membincangkan mengapa Mahkamah Persekutuan tergesa-gesa membuat keputusan akhir terhadap Najib.

Beberapa keputusan yang dibuat pada Selasa ketika prosiding kes SRC International Sdn Bhd dihadapi Najib dibangkitkan dalam mesyuarat Biro Politik.

Namun, isu berhubung permohonan untuk mendapatkan pengampunan tidak dibincangkan pucuk pimpinan parti dalam mesyuarat malam tadi.

Walaupun terdapat desakan daripada kumpulan pro-Najib yang sudah menghantar memorandum kepada Yang di-Pertuan Agong semalam agar Najib diampunkan daripada kesalahan jenayahnya, UMNO ketika mesyuarat malam tadi tidak membincangkannya secara serius.

Lagipun, jika permohonan pengampunan dibuat terlalu cepat ia mungkin memberi persepsi tidak baik terhadap UMNO.

Namun, terdapat alternatif lain yang mungkin dipertimbangkan UMNO iaitu dengan mengadakan PRU-15 dengan segera tetapi perlu memastikan kemenangan yang dominan memihak kepada mereka jika mahu memohon pengampunan Najib.

Pendekatan sama sebelum ini digunakan Pakatan Harapan (PH) untuk membebaskan Datuk Seri Anwar Ibrahim daripada hukuman penjara selepas PM baharu ketika itu, Tun Dr Mahathir Mohamad membuat permohonan kepada Yang di-Pertuan Agong untuk mengampunkannya.

Oleh yang sedemikian, tempoh masa Najib sama ada lebih lama atau singkat berada dalam penjara bergantung kepada Ismail Sabri kerana hanya beliau boleh menasihati Yang di-Pertuan Agong untuk membubarkan Parlimen bagi memberi laluan PRU-15 diadakan.

Spekulasi juga bertiup kencang apabila ramalan mengatakan berkemungkinan Parlimen dibubarkan pada September dan PRU-15 diadakan pada Oktober, tetapi adakah Ismail Sabri akan mematuhi arahan partinya?

Hanya Zahid ada jawapan tersebut.


32 kluster baharu Covid-19 dikesan, majoriti di tempat kerja

Jumlah harian pesakit Covid-19 yang dilaporkan sembuh semakin meningkat apabila 24,813 pesakit lagi disahkan bebas daripada virus pembunuh itu dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes sembuh sejak awal tahun lalu meningkat kepada lebih 1.74 juta, berbanding hampir dua juta kes positif.

Beliau turut memaklumkan seramai 1,312 pesakit masih dirawat di unit rawatan rapi (ICU) dengan 967 disahkan dijangkiti Covid-19, sementara 345 kes lagi masih dikategorikan sebagai disyaki, ada kemungkinan dan dalam siasatan berkaitan virus itu.

“Seramai 698 pesakit memerlukan bantuan alat pernafasan. Daripada jumlah itu 444 disahkan dijangkiti Covid-19, manakala 254 kes lagi masih dikategorikan sebagai disyaki, ada kemungkinan dan dalam siasatan berkaitan virus itu,” katanya dalam kenyataan hari ini.

Menurutnya dalam tempoh itu juga sebanyak 32 kluster baharu dikesan di seluruh negara menjadikan keseluruhannya 5,153 kluster, di mana 3,709 telah ditamatkan, manakala 1,444 kluster lagi masih aktif.

Berdasarkan data dikeluarkan Kementerian Kesihatan Malaysia (KKM) hari ini, 16 daripada jumlah kluster itu membabitkan jangkitan di tempat kerja, komuniti (14 kluster) dan masing-masing satu kluster kumpulan berisiko tinggi di Johor yang melibatkan 35 kes, dan pendidikan tinggi di Negeri Sembilan (23 kes).

Sementara itu, lapan daripada kluster tempat kerja dikesan di Johor melibatkan 166 jangkitan, Perak (tiga, 105 jangkitan), Kedah (dua, 119 jangkitan) dan masing-masing satu di Pulau Pinang (37 jangkitan), Sabah (55 jangkitan) dan Selangor (49 jangkitan).

Sarawak pula merekodkan enam kluster komuniti membabitkan 259 jangkitan; Kelantan empat kluster (66 jangkitan); Pahang dua kluster (28 jangkitan); dan masing-masing satu di Melaka (29 jangkitan), dan Perak (30 jangkitan).

Mengenai kadar kebolehjangkitan Dr Noor Hisham berkata berdasarkan berdasarkan nilai RT hari ini Malaysia mencatatkan 0.98, tetapi Sarawak merekodkan nilai tertinggi iaitu RT 1.18.

Terdahulu beliau memaklumkan sebanyak 16,073 jangkitan baharu dilaporkan dalam tempoh 24 jam itu yang turut membabitkan 1,713 rakyat asing.

Daripada jumlah kes harian hari ini, 233 atau 1.5 peratus adalah pesakit kategori 3, 4, dan 5, manakala 15,840 pesakit lagi adalah kategori 1 dan 2.


Zafrul dilantik Bendahari UMNO Selangor

Menteri Perdagangan Antarabangsa dan Industri Tengku Datuk Seri Zafrul Abdul Aziz dilantik sebagai Bendahari Badan Perhubungan UMNO Negeri Selangor.

Badan Perhubungan UMNO Negeri Selangor dalam kenyataan memaklumkan Pengerusinya Datuk Megat Zulkarnain Omardin turut melantik Datuk Abdul Mutalif Abdul Rahim sebagai Setiausaha Badan Perhubungan UMNO negeri dan Datuk Dr Mohd Zaidi Md Zain sebagai Ketua Penerangan Badan Perhubungan UMNO negeri, menurut laporan Bernama.

Pelantikan itu dibuat semasa mesyuarat pertama Badan Perhubungan UMNO negeri itu semalam, selepas pemilihan parti selesai pada 18 Mac lepas.

Mesyuarat itu juga mengambil ketetapan iaitu UMNO Selangor akan terus mendukung Kerajaan Perpaduan Malaysia dan komited untuk memastikan keutuhan kerjasama dalam kerajaan ini demi kestabilan negara.

Menurut kenyataan itu, UMNO Selangor mengambil maklum perjalanan Sekretariat Kerajaan Perpaduan Malaysia dan akan mewujudkan Jawatankuasa Kerajaan Perpaduan Peringkat Negeri dalam masa terdekat serta mengadakan program bersama pimpinan Kerajaan Negeri.

Selain itu UMNO Selangor turut memutuskan rangka kerja dalam penyediaan jentera di setiap peringkat dan memulakan gerakan di setiap Pusat Daerah Mengundi (PDM) serta meneruskan perundingan bersama Pakatan Harapan Selangor dalam menentukan pengagihan kerusi-kerusi bagi menghadapi Pilihan Raya Umum Negeri Selangor.

Mesyuarat tersebut juga menyatakan bahawa UMNO Selangor sebulat suara bersetuju dan telah menandatangani memorandum untuk memohon agar kepimpinan tertinggi UMNO membela bekas Presiden UMNO Datuk Seri Najib Tun Razak yang banyak berjasa kepada negara.


Permohonan rayuan BPR dibuka Selasa hingga 30 Jun

Kementerian Kewangan akan membuka rayuan bagi permohonan Bantuan Prihatin Rakyat (BPR) bermula Selasa ini hingga 30 Jun bagi membantu rakyat yang tidak lulus dalam permohonan sebelum ini.

Menterinya, Tengku Datuk Seri Zafrul Tengku Abdul Aziz, berkata pemohon boleh mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri (LHDN) bagi memastikan bantuan dapat disampaikan kepada mereka yang benar-benar memerlukan.

“Kerajaan sedar mungkin masih ada rakyat yang layak menerima BPR tetapi masih belum didaftarkan dalam pangkalan data kerajaan.

“Permohonan rayuan boleh dibuat melalui dua kaedah iaitu secara dalam talian melalui portal rasmi BPR LHDNM dan penghantaran borang rayuan secara manual di cawangan, Pusat Khidmat Hasil (PKH) atau Pusat Transformasi Bandar (UTC) LHDNM secara janji temu sahaja.

“Setelah pangkalan data BPR dikemaskini, pembayaran rayuan BPR kepada pemohon yang lulus akan disalurkan pada Ogos iaitu BPR tambahan dan Semptember ini bagi BPR fasa tiga,” katanya dalam kenyataan, hari ini.

Pada masa sama, Tengku Zafrul berkata, secara keseluruhannya sepanjang tahun ini kerajaan telah memperuntukkan hampir RM9.1 bilion untuk BPR.

Ia termasuk peruntukan BPR tambahan sebanyak RM2.1 bilion untuk membantu penerima BPR 2021 sedia ada melalui Program Strategik Memperkasa Rakyat dan Ekonomi Tambahan (PEMERKASA+).

“Bagi tahun ini, kerajaan mengemas kini data golongan B40 yang layak menerima BPR dan hingga kini RM4.6 bilion bantuan BPR sudah disalurkan kepada seramai 8.4 juta penerima di seluruh negara pada Februari atau Mac dan Mei lalu.

“Bayaran fasa tiga sebanyak RM2.4 bilion pula akan dibuat pada September ini,” katanya.

Beliau berkata, kerajaan sentiasa peka dalam membantu bagi menjamin kelangsungan hidup rakyat malah akan kekal komited untuk memastikan bantuan yang diperuntukkan ini sampai kepada mereka yang disasarkan.

Katanya, ia adalah bagi menjamin kesejahteraan rakyat terutamanya mereka yang amat terkesan akibat pelaksanaan Perintah Kawalan Pergerakan (PKP) 3.


Terlalu panik jejaskan kesihatan mental

Serangan panik ialah perasaan panik, ketakutan yang kuat dan keresahan yang berlaku secara tiba-tiba. Serangan panik boleh ditangani atau dikawal.

Setiap orang mungkin akan mengalami serangan panik dalam situasi yang berbeza-beza. Misalnya, kemungkinan ada yang panik apabila aplikasi My Sejahtera memaklumkan dia menjadi kontak rapat pesakit Covid-19 atau panik apabila melihat kes Covid-19 semakin meningkat.

Lazimnya serangan panik akan menyebabkan seseorang itu mengalami kesukaran bernafas, berpeluh dengan banyak, menggigil atau menggeletar dan jantung berdenyut kencang. Serangan panik juga menyebabkan anda berasa seperti terkena serangan jantung atau rasa seperti hendak pengsan atau mati.

Profesor Dr. Muhaya Mohamad menjelaskan, kebimbangan yang melampau boleh menjejaskan kesihatan mental dan menganggu aktiviti harian.

Justeru itu, beliau menasihatkan orang ramai sentiasa bertenang dan tidak terlalu memikirkan masalah tersebut kerana kerajaan sudah melakukan persiapan untuk memantau hal ini.

“Seharusnya orang ramai mengambil iktibar perkara ini. Bukan terlalu memikirkan pencegahan yang perlu diambil tetapi perlu juga persediaan mental. Misalnya, kita melihat ada yang kehilangan ahli keluarga mereka. Kita perlu menghargai ahli keluarga bermula dari sekarang. Dalam hal ini, kita menyaksikan kerajaan berusaha untuk memantau keadaan dan akan memberi maklumat dari semasa ke semasa,” katanya yang sering diundang untuk memberi motivasi di televisyen dan radio.

Dalam pada itu, setiap individu boleh mendapatkan panduan yang tepat berkaitan isu semasa untuk mengurangkan kebimbangan.

Dr. Muhaya turut menasihatkan orang ramai tidak mengabaikan urusan harian termasuk rutin penjagaan kesihatan yang biasa dilakukan semata-mata takutkan wabak ini.

“Selagi belum ada maklumat yang tepat, masyarakat tidak perlu terlalu panik dan bimbang sehingga menjejaskan kesihatan mental,” ujarnya.

Kesejahteraan mental , kestabilan emosi, kemantapan sahsiah dan personaliti, kecergasan fizikal, serta perhubungan sosial yang positif amatlah penting untuk menjalani kehidupan yang benar-benar sihat.

Fenomena ini secara logiknya adalah sejajar dengan definisi kesihatan seperti mana yang dinyatakan oleh World Health Organization atau WHO, iaitu health is a state of complete physical, mental and social well being and not merely the absence of disease or infirmity.

Definisi ini sebenarnya memberitahu kepada kita bahawa untuk menjadi seorang individu sihat, kita perlulah sihat dan sejahtera dari segi mental dan fizikal. Kesihatan mental memerlukan kita memiliki pandangan dan sikap yang positif dan proaktif terhadap diri sendiri serta orang lain dalam perhubungan di samping memiliki sikap yang positif terhadap persekitaran kita.


21 Julai keputusan Najib boleh atau tidak dapat khidmat QC Britain

Mahkamah Tinggi Kuala Lumpur menetapkan 21 Julai untuk memutuskan permohonan Datuk Seri Najib Razak bagi membolehkan Peguam Diraja (QC) Britain Jonathan James Laidlaw mewakilinya dalam rayuan terakhir terhadap sabitan hukuman menyalahgunakan RM42 juta milik SRC International Sdn Bhd, di Mahkamah Persekutuan

Hakim Mahkamah Tinggi Datuk Ahmad Kamal Md Shahid petang ini menetapkan tarikh itu selepas mendengar hujah daripada peguam yang mewakili Laidlaw, Badan Peguam Malaysia, Jabatan Peguam Negara, Jawatankuasa Peguam Kuala Lumpur, dan pendakwa raya yang terlibat dalam perbicaraan SRC International pagi tadi.

Semasa perbicaraan hari ini, semua kecuali peguam Laidlaw sebulat suara membantah permohonan peguam Britain untuk diterima secara ad-hoc bagi menjadi peguam utama dalam rayuan Najib.

Menurut pasukan undang-undang Najib daripada Tetuan Shafee & Co dan Tan Sri Muhammad Shafee Abdullah, Laidlaw dikatakan “memiliki kelayakan khas, pengalaman dan kepakaran yang tidak ada” dalam kalangan peguam di Malaysia untuk kes itu.

Salah satu sebab permohonan Laidlaw dinyatakan sebagai rayuan Najib di Mahkamah Persekutuan “akan melibatkan isu-isu serius, kompleks dan/atau baru yang berkaitan dengan beberapa cabang undang-undang jenayah dan sivil, amalan dan keterangan, hak perlembagaan perayu, pengendalian prosiding oleh pihak pendakwaan, adjudikasi kes jenayah oleh mahkamah perbicaraan dan pentadbiran sistem keadilan jenayah”.

Apa yang dipertikaikan oleh pihak yang membantah

Pendakwaraya ad-hoc, Datuk V Sithambaram – yang mengetuai pendakwaan dalam kes SRC International Najib – memberitahu mahkamah Laidlaw tidak mempunyai kelayakan khas untuk diterima masuk seperti yang dikehendaki di bawah Seksyen 18(1) Akta Profesion Undang-undang.

Sithambaram juga memberitahu mahkamah bahawa peguam Najib, Muhammad Shafee tidak membuktikan bahawa peguam bela dan peguam cara tempatan tidak mampu mengendalikan isu rumit dan persoalan undang-undang dalam rayuan kes SRC di Mahkamah Persekutuan.

“Dia (Laidlaw) seorang yang cemerlang, tetapi kita tidak memerlukan dia di sini untuk berdebat. Jika kami perlu menangani isu yang timbul dalam mana-mana kes kami, kami boleh membuat penyelidikan tentang undang-undang kes asing dan menyebutnya dalam penggulungan kami.

“Adakah ini bermakna setiap kali kita berhadapan dengan isu baru dalam mana-mana kes kita, kita perlu menangguhkannya dan memohon QC untuk masuk?” dia tanya.

Secara berasingan, peguam Datuk Bastian Vendargon yang mewakili Badan Peguam Malaysia berhujah bahawa Laidlaw tidak biasa dengan undang-undang Malaysia kerana beliau tidak memberikan bukti mempunyai pengalaman dalam isu undang-undang berkaitan pertuduhan SRC International.

Verdargon juga memetik kes serupa yang melibatkan Cherie Blair QC (dikenali secara profesional sebagai Cherie Booth) yang perkhidmatannya terlibat untuk pertikaian komersial dan permohonan untuk kemasukan ad-hoc telah ditolak.

Dalam keputusan sebulat suara, Mahkamah Persekutuan menolak permohonan Booth, dengan menyatakan bahawa peguam itu tidak menunjukkan dia mempunyai kelayakan dan pengalaman khas yang tidak terdapat dalam kalangan peguam bela dan peguam cara di Malaysia.

Verdargon berkata keputusan Mahkamah Persekutuan mengenai Booth masih kekal sehingga hari ini.

Mewakili Jawatankuasa Peguam KL, Datuk Gurdial Singh Nijar berkata permohonan Najib untuk mendapatkan khidmat QC seolah-olah mencadangkan mencadangkan bahawa sama ada peguam bela dan peguam cara tempatan “tidak berguna” sedikit sebanyak kerana tidak memiliki kelayakan khas, pengalaman dan kepakaran yang dicari oleh peguam bela Najib.

“Nampaknya tanpa ‘tongkat’ ini kita tidak mencukupi. Apakah yang tidak mencukupi tentang keunggulan Jonathan Laidlaw yang tidak dapat kita tandingi?

“Saya menggesa mahkamah untuk mengambil kira bantahan yang sangat kuat daripada Badan Peguam Malaysia dan menolak penangguhan selanjutnya terhadap keseluruhan proses (rayuan SRC International),” katanya.

Peguam Kanan Persekutuan Shamsul Bolhassan, yang hadir bagi pihak Jabatan Peguam Negara (AGC), pula menyatakan bahawa tiada bukti dikemukakan di mahkamah untuk mencadangkan Najib akan prejudis jika beliau tidak dibenar mendapatkan khidmat peguam asing.

“Berhubung dengan isu undang-undang yang didakwa, tidak ada makluman bahawa perayu akan mengalami sebarang prasangka atau ketidakadilan jika peguam kanan asing tidak diterima masuk bagi tujuan mengemukakan hujah lisan.

“Tiada alasan kukuh untuk mencadangkan bahawa tiada bantuan undang-undang yang baik dan mencukupi tersedia kepada perayu di dalam negara, atau perayu akan diprejudis secara material jika dilucutkan perkhidmatan peguam kanan asing,” katanya, sambil menambah bahawa permohonan untuk kemasukan ad hoc oleh Laidlaw tidak sepatutnya dibenarkan.

Dalam sanggahannya, peguam Harvinderjit Singh berhujah bahawa tidak ada keperluan untuk pemohon menjadi pakar dalam segala-galanya tetapi cukup hanya menunjukkan kepakarannya kepada mahkamah yang tidak terdapat dalam kalangan peguam tempatan.

“Ujian (di bawah Seksyen 18(1) Akta Profesion Undang-undang) adalah apa yang boleh dibawa oleh pemohon ke meja. Ujian itu bukan apa yang boleh dilakukan oleh peguam lain tetapi sama ada QC mempunyai kelayakan khas,” katanya.

Mahkamah Persekutuan dijadualkan mendengar rayuan Najib dalam tempoh 10 hari dari 15 Ogos hingga 19 Ogos, dan dari 22 Ogos hingga 26 Ogos.

Najib didapati bersalah menyalahgunakan kuasa dan menyeleweng RM42 juta dana SRC International dan dijatuhi hukuman penjara 12 tahun, dan denda RM210 juta oleh Hakim Mahkamah Tinggi Datuk Mohd Nazlan Mohd Ghazali.

Bekas perdana menteri itu telah merayu sabitan dan hukumannya di Mahkamah Persekutuan selepas Mahkamah Rayuan sebulat suara mengekalkan keputusan Mahkamah Tinggi pada 8 Disember tahun lepas, tetapi membenarkan penangguhan hukuman sementara menunggu rayuan terakhirnya.


UMNO kotor dari ‘Top 1’ hingga akar umbi kerana Najib, kata Dr Mahathir

Bekas Presiden UMNO paling lama dalam sejarah pentadbiran negara, Tun Dr Mahathir Mohamad berkata parti itu telah menjadi kotor daripada pemimpin tertinggi hinggalah kepada akar umbi parti.

Pengerusi Penaja Gerakan Tanah Air (GTA) itu berkata UMNO telah dirosakkan oleh Datuk Seri Najib Razak apabila meletakkan habuan sebagai keutamaannya.

“Najib yang juga perdana menteri keenam telah “merosakkan” keseluruhan UMNO dengan meletakkan “habuan” sebagai keutamaan.

“Najib berjaya merosakkan UMNO… (secara) menyeluruh dari ‘top 1’ hingga akar umbi. Semuanya kotor belaka,” katanya menurut FMT.

Sehubungan itu, Dr Mahathir pada sidang media di Yayasan Kepimpinan Perdana di Putrajaya berkata GTA tidak akan bekerjasama dengan UMNO walaupun parti itu telah dibersihkan.

Beliau mendedahkan ketika pilihan raya negeri (PRN) Johor, Mac lalu, pengundi negeri itu meminta habuan daripada wakil Pejuang jika mahukan undi mereka.

“Bila kita adakan PRN Johor, orang Pejuang call (hubungi) la kawan-kawan sila undi Pejuang, apa jawapan diterima? ‘Nak bagi berapa’. Jadi UMNO dah berjaya, Najib dah berjaya merosakkan moral orang Melayu sehingga mereka nak bagi undi pun nak kena jual (duit),” katanya.

Sementara itu, Dr Mahathir menegaskan menegaskan, penangguhan projek kapal tempur pesisir pantai (LCS) Tentera Laut Diraja Malaysia (TLDM) tidak berlaku pada zaman pentadbiran beliau sebagai Perdana Menteri.

Beliau berkata, peruntukan terus dibuat kepada syarikat Boustead Naval Dockyard Sdn Bhd (BNS) yang mengambil alih projek berkenaan sehingga RM6.083 bilion itu juga bukan dalam pengetahuannya.

“Adakah projek ini dimulakan semasa saya jadi Perdana Menteri? Saya bukan Perdana Menteri masa projek ini dibuat.

“Saya masih ingat ketika (syarikat Penang Naval Shipyard-Naval Dockyard Sdn Bhd (milikan Amin Shah) mengambil tindakan lari dari sini dan Boustead ambil dia punya syarikat, Bousted dapat projek. Pada masa itu saya bukan Perdana Menteri lagi, macam mana nak kata saya tahu itu dan ini,” katanya.

Semalam, bekas Menteri Kewangan, Lim Guan Eng mempersoal tindakan kerajaan Barisan Nasional (BN) yang didakwa membiarkan peruntukan terus dibuat kepada syarikat BNS sehingga RM6.083 bilion walaupun tiada pemberhentian projek berkenaan.

Ia menunjukkan kelemahan kerajaan BN dari segi pengurusan dan pemantauan sekali gus menyebabkan wang yang disalurkan kepada BNS habis begitu sahaja tanpa menyiapkan walaupun satu daripada enam LCS seperti dijanjikan.


6 lagi kematian di Korea Utara yang bergelut kes Covid-19 naik

Korea Utara pada Selasa melaporkan enam lagi kematian disyaki akibat jangkitan COVID-19 dan negara ini mengerahkan tentera untuk membekalkan ubat ke farmasi di Pyongyang, lapor Agensi Berita Yonhap.

Menurut maklumat ibu pejabat pencegahan wabak, enam kematian dilaporkan setakat 6 petang Isnin, menjadikan jumlah korban meningkat kepada 56, memetik Agensi Berita Pusat Korea (KCNA), lapor Bernama.

Pemimpin Korea Utara, Kim Jong-un sebelum ini telah mengarahkan sistem bekalan ubat diperkasa dan tentera digerakkan bagi menstabilkan bekalan ubat.

Kilang farmaseutikal di seluruh negara telah meningkatkan pengeluaran dan kira-kira 11,000 pegawai, tenaga pengajar dan pelajar institusi perubatan dikerahkan untuk membantu merawat pesakit bergejala.

Jumlah kes yang mempunyai simptom demam mencapai lebih 1.48 juta menyaksikan lebih 819,090 pesakit pulih dan sekurang-kurangnya 663,910 lagi sedang dirawat.

Khamis lalu, Korea Utara melaporkan kes pertama selepas mendakwa negara ini bebas COVID-19 selama lebih dua tahun.


‘Datuk Addy Kana’, dua polis dibebas daripada POCA

Mahkamah Persekutuan hari ini memerintahkan ahli perniagaan Zaidi Kanapiah atau lebih dikenali sebagai ‘Datuk Addy Kana’ dan dua anggota polis yang ditahan mengikut Akta Pencegahan Jenayah (POCA) 1959 berkaitan satu sindiket perjudian dalam talian, dibebaskan dengan serta-merta.

Memetik laporan Bernama, Ketua Hakim Negara Tun Tengku Maimun Tuan Mat yang mempengerusikan panel lima hakim membenarkan rayuan ketiga-tiga mereka terhadap permohonan writ habeas corpus.

Empat lagi hakim yang merupakan ahli panel itu ialah Hakim Mahkamah Persekutuan Datuk Vernon Ong Lam Kiat, Datuk Zaleha Yusof, Datuk Seri Hasnah Mohammed Hashim dan Datuk Rhodzariah Bujang.

Zaidi, Koperal Muhamad Amin Nur Rashid Mohamed Puad dan Koperal Mohd Hairy Mohammad yang berusia antara 35 hingga 40 tahun merayu terhadap keputusan Mahkamah Tinggi Kuala Lumpur yang menolak permohonan permohonan writ habeas corpus mereka supaya dibebaskan dengan serta-merta.

Tengku Maimun bersetuju responden terdiri daripada mahkamah majistret, ketua polis negara, kerajaan dan ASP Khairul Fairoz Rodzuan tidak memenuhi keperluan undang-undang untuk menjustifikasi kesalahan penahanan ketiga-tiga mereka.

“Rayuan dibenarkan, perintah Mahkamah Tinggi diketepikan dan permohonan writ habeas corpus perayu (Addy Kana dan dua lagi) dibenarkan. Justeru, dengan perintah setiap perayu dibebaskan daripada tahanan serta-merta,” kata Hakim Tengku Maimun.

Tengku Maimun dalam penghakimannya berkata penangkapan dan penahanan perayu mengikut Seksyen 4 POCA 1959 menyalahi undang-undang kerana permohonan reman di hadapan seorang majistret tidak mengikut prosedur yang ditetapkan.


Ringgit dibuka rendah berbanding dolar, Wall Street jejas bursa saham

Ringgit dibuka lebih rendah berbanding dolar Amerika Syarikat (AS) pada hari ini dalam persekitaran sentimen bercampur-campur serta penyusutan harga minyak mentah ke paras bawah US$100 setong, kata penganalisis.

Pada 9 pagi, ringgit turun kepada 4.4555/4590 berbanding dolar AS daripada paras 4.4548/4589 pada akhir urus niaga semalam, lapor Bernama.

Setakat pagi ini, minyak penanda aras global Brent susut 0.20 peratus kepada US$96.12 setong.

Menurut penganalisis itu, ringgit dijangka terus berdepan tekanan susulan kebimbangan pertumbuhan global, persekitaran kewangan lebih ketat serta langkah Bank Negara Malaysia dalam kenaikan kadar faedah.

Selain itu, MIDF Research menerusi nota tinjauannya hari ini berkata ringgit kekal dinilai lebih rendah berdasarkan kadar pertukaran efektif sebenar dan sebaliknya berkemungkinan mengukuh ke paras RM4.25 berbanding dolar AS menjelang akhir tahun ini.

“Memandangkan Rizab Persekutuan Amerika Syarikat (AS) dijangka bertindak memperlahankan langkah memperketat dasar menjelang akhir tahun, kami berpendapat bahawa sokongan terhadap dolar AS akan terus berkurangan.

“Berikutan itu, pergerakan dalam pasaran kewangan tidak banyak memberi kesan terhadap pasaran mata wang negara sedang pesat membangun,” katanya.

Dalam pada itu, ringgit diniagakan lebih mengukuh berbanding kumpulan mata wang utama.

Ringgit misalnya naik berbanding yen Jepun kepada 3.2957/2986 daripada 3.2976/3022 pada Selasa dan meningkat berbanding euro kepada 4.5482/5517 daripada 4.5610/5677, semalam.

Unit tempatan itu turut meningkat berbanding dolar Singapura kepada 3.2303/2333 daripada 3.2352/2383 serta mengukuh berbanding pound Britain kepada 5.3773/3816 daripada 5.3969/4005, semalam.

Sementara itu, Bursa Malaysia diniagakan rendah pada sesi awal dagangan Rabu, seiring dengan pasaran serantau ketika sentimen pasaran diasak oleh penurunan semalaman Wall Street, risiko global seperti ketegangan China-Taiwan serta tekanan inflasi.

Pada 9.07 pagi ini, FTSE Bursa Malaysia KLCI (FBM KLCI) susut 3.72 mata kepada 1,493.96 daripada 1,497.68 pada akhir dagangan semalam.

Indeks petunjuk utama itu dibuka susut 1.96 mata kepada 1,495.72.

Sentimen pasaran adalah negatif dengan kaunter rugi mengatasi untung iaitu 191 berbanding 90 manakala 207 kaunter lain tidak berubah, 1,797 tidak diniagakan dan lapan lain digantung dagangannya.

Jumlah dagangan sebanyak 130.47 juta unit bernilai RM53.29 juta.

Naib Presiden Penyelidikan Ekuiti Rakuten Trade, Thong Pak Leng, berkata Wall Street susut pada akhir dagangan malam tadi berikutan sentimen yang kekal tidak menentu menjelang pengumuman data penting inflasi Amerika Syarikat (AS) pada lewat hari ini.

Indeks Purata DJI susut sebanyak 58 mata manakala Nasdaq turun 150 mata ketika hasil Perbendaharaan 10 tahun AS sebaliknya meningkat kepada 2.78 peratus.

Menurutnya, di peringkat tempatan, FBM KLCI kembali kepada kedudukan tidak berubah apabila sentimen pasaran masih terus berhati-hati.

“Bagi hari ini, kami menjangkakan indeks itu bergerak dalam jajaran kecil sekitar 1,490-1,500. Kami juga percaya terdapat beberapa tekanan jualan bagi saham teknologi susulan kemerosotan semalaman saham teknologi AS.

“Malah, ada kemungkinan pihak Rizab Persekutuan AS (Fed) akan menaikkan lagi kadar faedahnya sebanyak 75 mata asas (bps) dan Bank Negara Malaysia dijangka melaras semula Kadar Dasar Semalaman dengan menaikkan sekurang-kurangnya 25 bps,” katanya.


Fasa peralihan endemik: Pasukan pematuhan SOP PDRM belum bubar

Pasukan Pematuhan Prosedur Operasi Standard (SOP) Polis Diraja Malaysia (PDRM) tidak akan dibubarkan walaupun jumlah anggotanya sudah dikurangkan susulan negara memasuki fasa peralihan ke endemik bermula Jumaat lalu.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Hazani Ghazali berkata pasukan pematuhan itu masih ada dan tidak akan dibubarkan sehingga mendapat arahan lanjut kerajaan.

Menurutnya, walaupun negara sudah memasuki fasa peralihan ke endemik, PDRM tetap meneruskan operasi pemantauan pematuhan SOP bagi mengekang penularan Covid-19.

“Pasukan pemantauan pematuhan yang diwujudkan khas bagi tujuan berkenaan juga dikekalkan sehingga arahan lanjut kerajaan.

Operasi Pematuhan SOP akan diteruskan walaupun negara sudah memasuki fasa peralihan ke endemik, operasi akan dijalankan seperti biasa, sama seperti sebelum ini.

“Kita masih ada pasukan pematuhan dan sebagainya dan tidak akan dibubarkan sehinggalah mendapat arahan lanjut daripada pihak kerajaan kelak, namun bilangan kekuatan pasukan sudah dikurangkan,” katanya memetik laporan BH hari ini.

Hazani berkata gerakan pasukan itu kini dipertingkatkan untuk memantau dan menyerbu pusat hiburan yang beroperasi dalam tempoh pelaksanaan Pelan Pemulihan Negara (PPN) Fasa Empat di seluruh negara yang mana kegiatan itu masih tidak dibenarkan.

Hazani berkata, sikap dan displin adalah perkara pokok dalam memastikan segala SOP dalam mencegah penularan wabak Covid-19 terus dipatuhi oleh semua pihak kerana undang-undang sedia ada memadai untuk memastikan semua pihak mematuhi SOP yang ditetapkan.

“Berapa pun nilai saman atau kompaun dikenakan, namun selagi kita tiada disiplin, selagi itulah kita akan langgar semua SOP dan peraturan yang sudah ditetapkan kerajaan,” katanya.

Sebelum ini, Perdana Menteri, Datuk Seri Ismail Sabri Yaakob mengumumkan Akta Pencegahan dan Pengawalan Penyakit Berjangkit 1988 atau Akta 342 tidak akan dibentangkan ke Parlimen untuk pindaan.

Pada masa ini, Akta 342 memberi kuasa kepada Ketua Pengarah Kesihatan untuk mengenakan denda maksimum RM1,000 terhadap individu yang melanggar SOP ditetapkan, seperti gagal memakai pelitup muka di tempat awam.

Menerusi pindaan dicadangkan Kementerian Kesihatan (KKM), antaranya kompaun maksimum ke atas pesalah individu dinaikkan kepada RM10,000 berbanding RM1,000, manakala bagi sebuah organisasi menjadi RM1 juta maksimum.

Mengulas lanjut Hazani berkata PDRM akur dengan keputusan kerajaan dan akan terus menguatkuasakan operasi pematuhan dalam memastikan orang ramai terus mematuhi SOP.

Katanya tugas PDRM adalah untuk terus memainkan peranannya dalam menguatkuasakan undang-undang sedia ada, termasuklah dalam perihal pematuhan SOP.

Hazani berkata jumlah kompaun harian juga sudah berkurangan kerana kesedaran tinggi dalam kalangan masyarakat untuk mematuhi SOP selain mengamalkan 3W dan mengelakkan 3C.

Konsep 3W merangkumi kerap mencuci tangan dengan air dan sabun (wash), memakai pelitup separuh muka di tempat awam atau jika bergejala (wear), dan amaran dari KKM yang lebih berkonsep peringatan (warn).

3S pula adalah jauhi kawasan yang sesak (crowded place), elakkan kawasan yang sempit (confined space) dan elak sembang atau bertutur dengan jarak yang dekat (close conversation).


Zahid mahu masalah dalaman diselesai selepas PRU, jadi dominan dahulu

Pengerusi Barisan Nasional (BN), Datuk Seri Dr Ahmad Zahid Hamidi mahu supaya parti komponen Barisan Nasional (BN) mengetepikan masalah dalaman parti agar boleh menjadi kerajaan dominan di negara ini pada Pilihan Raya Umum Ke-15 (PRU-15).

Beliau yakin sekiranya masalah dalaman khususnya isu-isu remeh yang tercetus antara parti komponen dan parti mesra BN dapat diketepikan, BN diyakini mampu memperoleh kemenangan besar pada PRU-15 kelak, katanya lapor Bernama.

“Kita ketepikan masalah ‘inter-party’ (antara pihak dalam BN), kita ketepikan perbezaan politik dan kita bawa rakan-rakan lain (parti mesra BN) agar menang PRU15,” katanya hari ini.

Zahid terdahulu merasmikan Perhimpunan Agung MIC ke-75 di Pusat Pameran dan Perdagangan Antarabangsa Malaysia (MITEC).

Ahmad Zahid yang juga bekas Timbalan Perdana Menteri berkata rakyat Malaysia inginkan sebuah kerajaan yang kukuh dan stabil dari segi ekonomi dan berdasarkan rekod prestasi selama lebih tujuh dekad mentadbir negara ini, hanya BN dilihat mampu merealisasikan hasrat berkenaan.

Sementara itu, Ahmad Zahid memberi jaminan kepada MIC bahawa kerusi tradisi parti itu tidak akan ditandingi oleh mana-mana parti mesra BN pada pilihan raya umum akan datang.

Beliau juga meminta MIC supaya tidak bimbang dengan kehadiran parti mesra BN yang baharu pada PRU-15, malah beliau akan memastikan parti itu membantu MIC untuk menang bersama.

Dalam pada itu, Presiden UMNO itu turut mengingatkan semua parti komponen BN supaya tidak sombong, angkuh dan riak dengan kemenangan BN pada Pilihan Raya Negeri (PRN) Melaka, baru-baru ini.

“Kita lihat pada PRK (Pilihan Raya Kecil) Sungai Besar, kita menang majoriti besar tetapi PRU-14 kita kalah di kawasan itu. Kemenangan yang berlaku tidak semestinya menjadi templat atau acuan,” katanya.

Menurut Ahmad Zahid, jika kemenangan PRN Melaka dijadikan panduan, ia boleh disifatkan bahawa rakyat Malaysia ‘amat merindukan’ BN untuk kembali menerajui semula kerajaan pada PRU-15.

Turut hadir pada perhimpunan yang dihadiri kira-kira 2,000 perwakilan MIC itu ialah Bendahari Agung BN, Datuk Seri Hishammuddin Hussein dan bekas Presiden MIC, Tun S Samy Vellu.


Syed Saddiq arah keluar tunai RM1 juta dari bank: Saksi pendakwaan

Seorang saksi pendakwaan dalam kes pecah amanah jenayah dan pengubahan wang haram Syed Saddiq Syed Abdul Rahman memberitahu mahkamah bahawa bekas Menteri Belia dan Sukan itu mengarahkan Penolong Setiausaha dan Bendahari Armada Bersatu mengeluarkan wang tunai RM1 juta daripada akaun parti itu.

Ahmad Redzuan Mohamed Shafi, 32, yang juga bekas pegawai khas Syed Saddiq, dalam pernyataan bertulisnya memberitahu mahkamah, beliau dan Rafiq Hakim Razali diarah berbuat demikian pada awal Mac 2020 dalam perjumpaan di rumah Ahli Parlimen Muar itu di Petaling Jaya.

Ahmad Redzuan berkata Syed Saddiq ada berbincang mengenai pertukaran kerajaan dan kedudukan Armada dalam kerajaan kerana beliau berada dalam blok pembangkang bersama-sama Tun Dr Mahathir Mohamad.

“Syed Saddiq mengarahkan Rafiq Hakim dan saya mengeluarkan wang daripada akaun Armada Bersatu secara tunai.

“Syed Saddiq mengatakan wang berkenaan perlu dikeluarkan daripada akaun kerana beliau bimbang berlaku pertukaran pucuk pimpinan Armada dan untuk kegunaan mengukuhkan kedudukannya sebagai Ketua Armada Bersatu sekiranya berlaku pergolakan dalaman menerusi program membabitkan Armada,” katanya memetik laporan BH.

Saksi ke-11 pendakwaan itu berkata, Syed Saddiq memberitahu duit dalam akaun sayap Pemuda Bersatu Pusat di CIMB adalah hasil titik peluh beliau mencari sumbangan dan berhak menggunakan duit berkenaan sepenuhnya.

Katanya, Syed Saddiq memanggil beliau dan Rafiq Hakim kerana mereka adalah antara pemegang amanah dan penandatangan cek CIMB Bank Armada Pusat.

“Perjumpaan ini adalah sebelum 6 Mac 2020 iaitu tarikh pengeluaran wang tunai berjumlah RM1 juta daripada akaun rasmi Armada.

“Pengeluaran wang RM1 juta ini adalah daripada akaun CIMB Bank bernombor 80-0848352-5 atas nama Parti Pribumi Bersatu Malaysia (Armada Pusat),” katanya.

Ahmad Redzuan berkata, ketika Syed Saddiq mengarahkan beliau dan Rafiq Hakim mengeluarkan wang tunai RM1 juta daripada akaun rasmi Armada, Syed Saddiq tidak memberitahu sama ada ia mendapat kebenaran Majlis Pimpinan Tertinggi (MPT) Bersatu atau sebaliknya.

“Ketika perjumpaan di rumah Syed Saddiq, beliau memberitahu wang tunai yang akan dikeluarkan adalah semata-mata untuk kegunaan parti.

“Saya mengetahui arahan Syed Saddiq adalah satu kesalahan selepas dipanggil pihak SPRM pada 3 Jun 2020 kerana melanggar Perlembagaan Bersatu dalam Fasal 24 Perlembagaan Bersatu,” katanya.

Ahmad Redzuan, menurut Fasal 24, Bendahari Agung hanya dibenarkan menyimpan wang tunai runcit tidak melebihi RM50,000 pada satu-satu masa dan wang itu mesti disimpan di tempat selamat dalam pejabat berdaftar untuk kegunaan perbelanjaan runcit parti.

Katanya, perbelanjaan yang melebihi RM500,000 pada satu-satu masa tidak boleh dilakukan tanpa kebenaran MPT.

“Saya sahkan Syed Saddiq sendiri tidak boleh mengeluarkan wang tunai daripada akaun CIMB Bank bernombor 80-0848352-5 tanpa mengarahkan saya dan Rafiq Hakim mengeluarkannya.

“Berhubung isu RM1 juta itu, walaupun kelulusan dikeluarkan oleh Syed Saddiq kepada saya dan Rafiq Hakim untuk mengeluarkan wang RM1 juta bagi mengukuhkan kedudukan YB Syed Saddiq, ia melanggar etika tatacara pengeluaran wang daripada akaun Armada,” katanya.

Katanya, walaupun mengetahui berlaku perlanggaran tatacara pengeluaran wang, beliau terpaksa akur dengan arahan Syed Saddiq atas kapasiti sebagai Ketua Armada dan Ahli Parlimen Muar.

Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu Penolong Bendahari Armada yang diamanahkan dengan dana berjumlah RM1 juta, melakukan pecah amanah dengan menyalahgunakan dana itu.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini, pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun, sebat dan dikenakan denda, jika sabit kesalahan.

Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang terbabit.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara maksimum lima tahun, sebat dan denda.

Beliau juga berdepan dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.

Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.

Perbicaraan di hadapan Pesuruhjaya Kehakiman Datuk Azhar Abdul Hamid bersambung esok.


Cuaca panas, KKM jangka kes strok haba meningkat

Kementerian Kesihatan Malaysia (KKM) merekodkan 14 kes strok haba akibat cuaca panas setakat semalam.

Timbalan Menteri Kesihatan, Lukanisman Awang Suani berkata pihaknya menjangkakan kes strok haba terus meningkat akibat cuaca panas yang berlaku hingga Ogos ini.

“Sehingga semalam, 14 kes dilaporkan namun masih terkawal dan mampu ditampung di fasiliti kesihatan seluruh negara.

“Terdapat enam kes dilaporkan di Kelantan, Sarawak (5) dan Sabah (3) sehingga semalam dengan paling ramai membabitkan golongan dewasa iaitu tujuh kes,” katanya, lapor Bernama.

Beliau berkata demikian kepada pemberita selepas merasmikan 4th Intermediate Electrocardiogram Conference 2023 anjuran Hospital Raja Perempuan Zainab II (HRPZ II) dan Hospital Universiti Sains Malaysia (HUSM) Kubang Kerian, di Kota Bharu, hari ini.

Mengulas lanjut, Lukanisman berkata daripada jumlah kes itu, 13 mangsa sudah pulih kecuali satu kes kematian di Kelantan membabitkan kanak-kanak lelaki berusia 11 tahun.

Menurutnya di peringkat KKM, kepimpinan tertinggi telah melakukan usaha dan mendengar taklimat daripada kementerian berkaitan serta bersiap siaga bagi menghadapi strok haba yang berpanjangan.

“KKM akan bekerjasama dengan Kementerian Komunikasi dan Digital (KKD) untuk menguar-uarkan maklumat dalam televisyen atau media sosial, juga wakil rakyat diminta mengambil peranan supaya menyebar luas tentang senario cuaca panas di negara ini.

“Ketika ini situasi terkawal, fasiliti KKM dan hospital bersedia menerima semua kes seperti strok haba serta kekejangan haba,” katanya.

Sementara itu, Lukanisman berkata, KKM turut mengenal pasti lokasi yang mengalami suhu tinggi menerusi kerjasama dengan Jabatan Meteorologi Malaysia (MetMalaysia) untuk tindakan segera termasuk menyediakan fasiliti-fasiliti kesihatan.

“Ibu bapa diminta tidak terlalu bimbang untuk hantar anak ke sekolah, sebaliknya mengambil langkah berjaga-jaga terutama pengambilan air secukupnya selain tidak melakukan riadah sukan berlebihan.

“Pesawah, peladang dan pekebun juga perlu berhati-hati pada musim panas, perlu berehat dan minum air secukupnya bagi mengelak sebarang insiden,” katanya.


RM100 juta hadiah Najib, Bajet 2022 lulus peringkat dasar tumpuan Dewan Rakyat

Persidangan Dewan Rakyat minggu keempat menyaksikan Rang Undang-Undang (RUU) Perbekalan 2022 diluluskan di peringkat dasar, selain isu-isu seperti penggunaan kanabis dan pelaksanaan rangkaian 5G antara yang dibangkitkan Ahli Parlimen.

Sebanyak 31 Kementerian terlibat dalam sesi penggulungan selama empat hari sepanjang minggu ini, selepas RUU itu dibahas 131 Ahli Parlimen selama dua minggu sebelum ini, menurut laporan Bernama.

RUU ini seterusnya akan dibahas di peringkat jawatankuasa mulai Isnin ini sebelum diluluskan dan dibawa ke Dewan Negara.

Minggu ini juga menyaksikan persidangan agak ‘panas’ apabila Ahli Parlimen blok pembangkang membangkitkan isu berkaitan siasatan dana Unit Transformasi Masyarakat India Malaysia (MITRA), larangan penjualan arak dan peruntukan RM100 juta sebagai ‘hadiah’ kepada bekas perdana menteri Datuk Seri Najib Tun Razak.

Menjawab isu kanabis ditimbulkan beberapa Ahli Parlimen, Menteri Kesihatan Khairy Jamaluddin berkata permohonan penggunaannya bagi tujuan perubatan boleh dikemukakan kepada Pihak Berkuasa Kawalan Dadah untuk dinilai dan didaftarkan sekiranya mempunyai bukti saintifik mencukupi untuk dipasarkan.

Isu pelaksanaan rangkaian 5G pula ditimbulkan beberapa Ahli Parlimen yang menyoal kewajaran kerajaan melaksanakan rangkaian berkenaan menggunakan konsep single wholesale network system melalui syarikat Digital Nasional Berhad (DNB) berbanding konsep multi system.

Dalam hal ini, Menteri Komunikasi dan Multimedia Tan Sri Annuar Musa menjelaskan bahawa pihak DNB tidak menggunakan dana secara langsung kerajaan dan tiada sebarang jaminan kerajaan diberikan, selain syarikat terbabit turut diarahkan memberikan taklimat kepada semua Ahli Parlimen tentang pelaksanaan rangkaian itu.

Selain itu, Dewan Rakyat juga dimaklumkan mengenai cadangan penggubalan akta khusus berkaitan pensijilan halal yang sedang diteliti, kos mengerjakan ibadah haji yang dijangka meningkat dan senarai Jawatankuasa Suruhanjaya Siasatan Diraja Lembaga Tabung Haji yang akan dikemukakan kepada Yang di-Pertuan Agong sebelum diumumkan.

Turut dimaklumkan ialah mengenai Kerangka Dasar Luar baharu yang sedang digubal Wisma Putra yang akan memasukkan beberapa pendekatan baharu termasuk diplomasi budaya, manakala kerangka undang-undang berkaitan perubahan iklim pula dijangka siap awal tahun hadapan.

Persidangan minggu ini bagaimanapun tidak begitu ‘meriah’ malah ada sesi penggulungan beberapa kementerian hanya dijalankan kira-kira 20 minit susulan kebanyakan Ahli Parlimen yang membangkitkan soalan ketika sesi perbahasan tidak berada di dalam Dewan ketika sesi penggulungan.


Ismail Sabri mendahului majoriti, Najib dan Zahid belum beri kata putus

Perlumbaan untuk siapa dilantik sebagai calon Perdana Menteri (PM) baharu masih sedang berlangsung dengan rancak dan tidak ada sesiapa yang memiliki majoriti jelas setakat ini, namun Naib Presiden UMNO Datuk Seri Ismail Sabri Yaakob sedang mendahului.

Difahamkan, setakat ini Ismail Sabri memiliki jumlah majoriti tertinggi bagi mewakili sebelah blok Perikatan Nasional (PN) dan calon pembangkang, Pakatan Harapan (PH) Datuk Seri Anwar Ibrahim masih bergelut dalam memujuk beberapa orang kem Presiden UMNO, Datuk Seri Ahmad Zahid Hamidi.

Daripada maklumat terkini, Ismail Sabri memiliki 106 Ahli Parlimen (MP) yang menyokongnya sebagai calon PM.

Bagaimanapun, terdapat lima orang termasuk Zahid dalam UMNO yang tidak menyokongnya, antaranya Datuk Seri Najib Razak dan Ahli Parlimen Gua Musang Tengku Razaleigh Hamzah.

PKR juga kini sedang giat berusaha mendapatkan beberapa MP UMNO untuk menyokongnya, sasaran mudah mereka kini adalah Zahid dan Najib yang sedang bergelut dengan kes mahkamah mereka.

Namun, Presiden Warisan Datuk Seri Shafie Apdal dikatakan sudah bersetuju dengan tawaran Anwar bagi memberinya sokongan untuk menjadi PM.

Terdahulu, Agenda Daily melaporkan hanya seorang sahaja nama calon PM baharu boleh dikemukakan oleh MP dalam Surat Akuan yang akan dipersembahkan kepada Yang di-Pertuan Agong.

Sumber dalaman mendedahkan kepada Agenda Daily, arahan tersebut dikeluarkan menerusi satu surat yang dihantar Yang di-Pertua Dewan Rakyat kepada MP untuk menyediakan Surat Akuan tersebut mengikut format yang sudah disediakan.

“Identifikasi yang secukupnya seorang sahaja Ahli Dewan Rakyat yang diberikan kepercayaan oleh Yang Berhormat,” kata surat tersebut.

Menurut sumber lagi, MP yang menandatangani Surat Akuan tersebut perlu dijaga kerahsiaan sehingga keputusan muktamad mendapat perkenan Yang di-Pertuan Agong bagi memilih calon PM yang baharu di Parlimen nanti.

Ketika ini, masih samar-samar individu yang memiliki majoriti terbesar untuk dilantik sebagai PM baharu.

Ketua Pembangkang Datuk Seri Anwar Ibrahim kini juga sedang merayu supaya semua parti-parti dalam blok tersebut menyokongnya sebagai calon PM baharu, namun majoriti dimilikinya menjadi pertikaian.

Untuk rekod, jika dilihat dari sudut parti politik, bukannya secara individu, jumlah yang menolak kepimpinan PM Tan Sri Muhyiddin Yassin sebanyak 120 MP. Namun perlu diingat bahawa daripada 120 MP itu masing-masing tidak menyokong antara satu sama lain.

Anwar mempunyai sokongan 91 kerusi, Zahid mendapat dukungan 15 MP UMNO, manakala kem Tun Dr Mahathir Mohamad bersama Datuk Seri Shafie Apdal dikatakan mempunyai 14 kerusi. Ketiga-tiga kumpulan ini tidak menyokong antara satu sama lain.

Setakat ini, difahamkan rundingan masih sedang berjalan antara ketua-ketua parti bagi mendapatkan sokongan majoriti untuk memilih calon PM yang menjadi pilihan mereka.


Pemuda UMNO mahu kerajaan ikut cara Menteri Kewangan lama ‘overrule’ keputusan BNM?

Pemuda UMNO menggesa Putrajaya mengikut langkah sama Menteri Kewangan ketika zaman pentadbiran Barisan Nasional (BN) yang sewenang-wenangnya untuk ‘overrule’ atau membatalkan sebarang keputusan yang dibuat Bank Negara Malaysia (BNM) agar bank menawarkan moratorium menyeluruh kepada para peminjam.

Ketuanya, Datuk Asyraf Wajdi Dusuki berkata Jemaah Menteri kononnya boleh membatalkan keputusan BNM, ia secara tidak langsung mengakui bekas Menteri Kewangan sebelum ini pernah membuat keputusan sama dalam beberapa isu kontroversi sebelum ini ketika zaman kerajaan BN memerintah.

“Seksyen 72 dalam Akta Bank Negara Malaysia 2009 (Akta 701) secara jelas memberikan peruntukan kuasa kepada Jemaah Menteri (Kerajaan) untuk ‘Overrule’ atau membatalkan sebarang keputusan yang dibuat Bank Negara Malaysia (BNM), manakala BNM sebagai pelaksana dasar perlu patuh kepada sebarang arahan Menteri bertanggungjawab,” katanya dipetik dalam portal Malaysiakini.

Asraf juga seakan mahu Menteri Kewangan sekarang, Senator Datuk Seri Tengku Zafrul Tengku Abdul Aziz untuk mengikut jejak bekas Menteri Kewangan zaman BN, Datuk Seri Najib Razak yang terpalit dengan pelbagai kes di mahkamah ketika ini.

“Seksyen 6 dan 7 dalam Akta Perkhidmatan Kewangan 2013 (Akta 758) juga memberikan peruntukan kuasa yang jelas untuk Menteri Kewangan mengarahkan melalui BNM berkenaan dasar-dasar yang berkaitan dalam kewangan dan perbankan.

“Ordinan Darurat (Kuasa-Kuasa Perlu) 2021 memberikan Kerajaan kuasa penuh untuk mengadakan sebarang peraturan baru mahupun mengatasi (overule) sebarang undang-undang bertulis sedia ada demi mencapai matlamat Proklamasi Darurat.

“Hakikatnya, tanpa Ordinan Darurat pun, dua undang-undang sedia ada memperuntukkan kuasa Menteri Kewangan yang amat besar hingga boleh mengarahkan mahupun mengatasi (overule) sebarang keputusan BNM apatah lagi bank-bank komersil,” katanya.

Untuk rekod, bekas Gabenor BNM, Tan Sri Dr Zeti Akhtar Aziz pada 2018 dilaporkan media mendakwa Najib yang juga Menteri Kewangan semasa pentadbiran BN pernah memintanya mengeluarkan kenyataan yang bekas Perdana Menteri itu tidak melakukan kesalahan di dalam akaunnya.

Asraf yang juga penyokong tegar Najib turut menyarankan kerajaan menggunakan kuasa untuk mengarahkan bank-bank memberikan moratorium secara automatik, langkah sama yang pernah dilakukan ketika zaman Najib untuk menyembunyikan beberapa kes kontroversi yang sedang dibicarakan di mahkamah ketika ini.

“Justeru, Pemuda Umno menyarankan agar kerajaan memanfaatkan sepenuhnya kuasa yang ada sebagaimana yang dinyatakan untuk mengarahkan bank-Bank yang ternyata mencatat keuntungan mencecah berbilion ringgit hanya pada suku tahun pertama 2021 sahaja, untuk menawarkan moratorium secara automatik kepada rakyat tanpa caj atau faedah tambahan selama tiga bulan,” katanya lagi.

Terdahulu, Tengku Zafrul menjelaskan moratorium pinjaman automatik akan diberikan kepada pemohon yang layak dan golongan B40 tidak akan dipinggirkan dalam pakej bantuan Pemerkasa Plus yang diumumkan kerajaan baru-baru ini.

“Bawah Pemerkasa Plus, kami memberikan moratorium pinjaman automatik kepada golongan B40. Jika mereka layak, mereka dapat memperolehnya.

“Mereka yang kehilangan pekerjaan – termasuk mereka daripada golongan pertengahan M40 atau golongan Top20 – akan mendapat moratorium pinjaman mereka secara automatik,” katanya.


UMNO yang tolak dan anggap sebagai musuh dahulu, kata ahli MPT Bersatu

Pengisytiharan UMNO menolak Bersatu sebelum ini antara punca parti itu dianggap sebagai musuh utama, kata Datuk Mohamed Farid Mohamed Zawawi.

Ahli Majlis Pimpinan Tertinggi Bersatu itu berkata Presiden UMNO, Datuk Seri Ahmad Zahid Hamidi terlebih dahulu mengisytiharkan untuk memutuskan kerjasama dengan Bersatu sehingga dianggap musuh seteru semasa Perhimpunan Agung parti itu sebelum ini.

“Kenyataan Presiden Bersatu, bahawa Barisan Nasional (BN) adalah musuh utama adalah susulan daripada ketetapan yang dibuat UMNO sendiri dalam Perhimpunan Agung parti itu yang muktamad menolak kerjasama dengan Bersatu.

“Pada 28 Mac lalu, Presiden UMNO, Datuk Seri Dr Ahmad Zahid Hamidi dengan tegas menyatakan tiada kerjasama dengan Bersatu dan Ketetapan itu bukan hanya dibuat Majlis Tertinggi (MT), tetapi lahir daripada suara di peringkat akar umbi.

“Jadi tidak ada salahnya kenyataan yang dibuat oleh Presiden Bersatu kerana kita bercakap dari sudut politik bukan bercakap atas dasar kontrak sosial. Kalau kontrak sosial hubungan sesama manusia kita tidak pernah menyebut sesiapa sebagai musuh,” katanya dipetik laporan portal rasmi Bersatu.

Malah, pendirian meletak BN sebagai musuh utama dibuat dalam konteks politik tetapi sokongan kepada kerajaan sedia ada masih kekal, ujarnya lagi.

“Kita tidak mengambil langkah untuk meruntuhkan kerajaan dan masih menyokong Perdana Menteri Datuk Seri Ismail Sabri Yaakob.

“Walaupun ada beberapa keputusan kerajaan yang tidak dipersetujui tetapi kepentingan rakyat di negara ini kita utamakan,” ujarnya lagi.

Perkara itu berbeza dengan tindakan Zahid bersama-sama dengan pemimpin UMNO lain sebelum ini sehingga sanggup menarik sokongan kepada Tan Sri Muhyiddin Yassin hanya semata-mata mahu menjatuhkan kerajaan Perikatan Nasional (PN) dan sikap itu jelas menunjukkan siapa sebenarnya musuh yang patut dilawan.

Terdahulu, Muhyiddin secara terbuka mengisytiharkan UMNO-BN sebagai musuh utama yang perlu ditentang pada pilihan raya umum ke-15 (PRU-15) nanti.


UMNO dah sesat dan perlu kembali ke pangkal jalan: Khairy

Khairy Jamaluddin Abu Bakar meneruskan kritikan pedas terhadap pemimpin atasan parti apabila mendakwa UMNO kini sudah sesat dan perlu kembali ke pangkal jalan.

Calon Parlimen Sungai Buloh itu yang sebelum ini lantang terhadap Presiden UMNO, Datuk Seri Ahmad Zahid Hamidi berkata parti itu sudah menyimpang daripada perjuangan dan pembaharuan segera perlu diambil bagi memulihkan parti.

“Ini kita cakap yang benar. Janganlah berselindung lagi. Orang Melayu sentiasa ada (perasaan) sentimental terhadap UMNO. Cuma UMNO ini dah sesat dan perlu kembali ke pangkal jalan dan perlu diperbetul semula.

“Saya nak menang PRU-15 (Pilihan Raya Umum Ke-15) untuk memastikan Datuk Seri Ismail Sabri Yaakob sebagai Perdana Menteri. Selepas itu kita bersihkan semula UMNO serta bawa balik keyakinan rakyat.

“Saya ini reformis dalam UMNO dan tak boleh kunci mulut saya. Sebab itulah dihantar ke Sungai Buloh. Kalau tiada sesiapa berani ketengahkan, sampai bila-bilalah tak akan berubah.

“Sebab itulah pertaruhan saya kali ini bukan semata-mata untuk Sungai Buloh sahaja tetapi untuk masa depan negara, UMNO dan Barisan Nasional (BN). Kalau saya menang insya-Allah kita boleh melihat perubahan besar. Bermula dari Sungai Buloh dan berakhir ke Putrajaya,” katanya dipetik laporan BH Online.

Menteri kesihatan itu berkata demikian ketika berucap pada Majlis Silaturrahim bersama Pertubuhan Amal Kebajikan Agama dan Masyarakat (Perakam) di Kelab Rahman Putra malam tadi.

Untuk rekod, Khairy sebelum ini dilihat agak lantang terhadap Zahid, ia selepas pendedahannya sebelum ini yang hanya diberikan kerusi Parlimen Sungai Buloh pada saat akhir selepas terpaksa memberi laluan kepada Datuk Seri Mohamad Hasan di Rembau, kerusinya disandangnya selama tiga penggal.

Bagaimanapun, Khairy juga meminta media supaya tidak melaga-lagakan beliau dengan Zahid.

“Media janganlah pula lagakan saya dengan Presiden (Ahmad Zahid Hamidi) tetapi ini kenyataan dan realitinya.

“Saya dan rakan lain mahu kembalikan Umno sebagai wadah Melayu yang mulia, bersih, berubah dan memiliki pemimpin bagus dan mampu diberi kepercayaan seperti suatu ketika dahulu,” katanya lagi.


PN Selangor tekad rampas kerusi ‘hitam’ milik DAP

Perikatan Nasional (PN) Selangor mempunyai formula ‘memutihkan’ kerusi yang berstatus ‘hitam’ milik DAP di negeri itu menjelang pilihan raya negeri (PRN) akan datang.

Setiausaha Badan Perhubungan Negeri PN Selangor, Dr Afif Bahardin memberitahu antara kerusi berstatus ‘hitam’ atau dilabel ‘kerusi totok’ Pakatan Harapan termasuklah Kinrara, Bandar Utama dan Subang Jaya.

“Sudah tentu PN Selangor akan masuk ke semua 56 kerusi DUN ini untuk menang, tiada yang masuk untuk kalah…dan di kerusi disebutkan itu..kita sedang menilai calon yang ada (potensi).

“Sebab itu kita masuk ke semua kerusi atas nama PN kerana kita yakin jenama PN ini memberi satu harapan baharu kepada rakyat Selangor berbanding gabungan PH dan Barisan Nasional (BN).

“Kami jelas, logo PN mula diguna sejak PRN Sabah dapat sambutan malah semakin meningkat. Harapan kami, jumlah pengundi yang keluar adalah tinggi kerana kalau jumlah keluar tinggi, tinggilah sokongan kepada PN,” katanya.

Beliau berkata demikian pada sidang media PN Selangor yang dihadiri Setiausaha Badan Perhubungan PAS Selangor, Roslan Shahir Mohd Shahir dan Setiausaha Gerakan Selangor, Chai Ko Thing.

Menurut Ko Thing kerusi ‘hitam’ didominasi DAP hari ini pernah dikuasai oeh MCA sebelum ini maka tidak mustahil ia mampu dirampas.

“Dalam soal kerusi majoriti masyarakat Cina, kerusi itu dilabelkan ‘kerusi hitam’ tetapi seperti Dr Afif cakap, tiada yang mustahil dalam politik.

“Ini kerana sebelum 2008, itulah kubu kuat BN-MCA dan MCA juga menang, begitu juga kali ini. Masanya sudah tiba. Mungkin pengundi di kawasan itu akan beri kita kepercayaan.

“Kami juga ada buat kajian, ada terdapat rasa tidak puas hati dalam masyarakat Cina terhadap DAP,” katanya.

DUN dikuasai DAP di Selangor adalah Kinrara, Bandar Utama. Subang Jaya, Sekinchan, Kuala Kubu Bharu, Dusun Tua, Balakong, Seri Kembangan, Kinrara, Subang Jaya, Bukit Gasing, Kampung Tunku, Bandar Utama, Bandar Baru Klang, Pandamaran, Kota Kemuning, Banting dan Sungai Pelek.


Calon PM jajaran baharu mesti UMNO, nama Anwar tak dibincang MT

Spekulasi mendakwa UMNO menyokong Datuk Seri Anwar Ibrahim sebagai calon Perdana Menteri (PM) tidak dibincang dalam Mesyuarat Majlis Tertinggi mengesahkan parti tersebut akan menuntut jawatan nombor satu itu dalam jajaran baharu jika berjaya dibentuk.

Nama Ketua Pembangkang itu tidak dipetik semasa mesyuarat pada Rabu sebagai calon PM sekiranya kerajaan Perikatan Nasional (PN) berjaya ditumbangkan, malah sumber mendedahkan UMNO juga tidak ada mencadangkan nama calon PM yang akan mewakili mereka.

Sebaliknya yang dibimbangi ahli-ahli MT semasa mesyuarat sekiranya DAP yang akan menyokong Perdana Menteri Tan Sri Muhyiddin Yassin, persoalan itu dibangkitkan seorang ahli MT menurut sumber parti Agenda Daily.

“Bagaimana jika DAP menyokong Muhyiddin jika Menteri UMNO meletak jawatan dalam kerajaan PN, adakah kita mahu menjadi pembangkang semula?” kata ahli MT itu menurut sumber semasa mesyuarat pada malam Rabu.

Menurut sumber, majoriti ahli-ahli MT menolak Anwar sebagai calon PM sekiranya berjaya membentuk jajaran baharu dan ia menyebabkan Presiden, Datuk Seri Ahmad Zahid Hamidi terpaksa mengeluarkan kenyataan bahawa UMNO hanya menarik sokongan terhadap Muhyiddin dan bukan kerajaan PN itu.

Bagaimanapun, tindakan Zahid tersebut membingungkan dan menyebabkan lebih banyak kekeliruan yang timbul dikalangan pemimpin UMNO yang lain walhal diketahui sekiranya Muhyiddin berundur ia bermakna secara automatik Kabinet yang sedia ada akan tumbang dan UMNO akan terpaksa memilih kerjasama yang baharu.

Zahid bagaimanapun semasa mesyuarat MT tersebut tidak memperincikan langkah seterusnya yang akan diambil UMNO, malah tidak mendedahkan parti yang akan bersama mereka dalam jajaran baharu tersebut.

“Tindakan Zahid dan MT UMNO ini sangat mengelirukan, mereka hanya mengumumkan menarik sokongan terhadap PM tetapi tidak kepada kerajaan PN… Zahid tahu, sekiranya cadangan untuk bekerjasama dengan Anwar dan DAP diusulkan semasa mesyuarat beliau akan menerima tentangan yang hebat.

“Oleh sebab itu, usul yang dibawa hanya menarik sokongan terhadap Muhyiddin… Bukan kerajaan PN,” kata sumber.

Dalam mesyuarat tersebut juga, seorang ahli MT di Wilayah Persekutuan Kuala Lumpur ada membangkitkan berhubung soal calon PM dikalangan pemimpin UMNO yang disifatkannya lebih layak untuk menggantikan UMNO namun tidak menamakan secara spesifik nama calon PM tersebut.

“Kita ada 38 Ahli Parlimen, takkan tidak satu yang layak menjadi PM,” kata ahli MT semasa mesyuarat malam Rabu tersebut beritahu sumber.

Kesimpulannya, nama Anwar yang kononnya akan dipersetujui UMNO sebagai calon PM tidak menjadi topik semasa mesyuarat MT Rabu tersebut, malah tidak ada seorang ahli-ahli MT yang menyokong Anwar.

Sekiranya Anwar sebagai cikgu Zahid berharap anak muridnya itu melobi bagi pihaknya dalam mesyuarat MT baru-baru ini, itu adalah cerita dongeng yang cuba dibawa untuk menyedapkan hatinya yang sudah bercita-cita lama mengidamkan jawatan tersebut.

Pada Rabu, Zahid selepas selesai Mesyuarat MT mengumumkan keputusan parti yang menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Bila sudah jatuh cinta DAP hina Allah pun pemimpin UMNO tak marah

Salah seorang netizen yang memberi ulasan terhadap kenyataan Penasihat DAP Lim Kit Siang mengenai ‘Kerajaan Allah’ dalam Facebooknya semalam menulis:

“Uncle you nak kata orang x baca berita? Sorry to say ya. U mungkin tak faham apa itu Hadi Awang tulis “Kerajaan Allah” dan “Kerajaan Manusia”. Semua parti tak kira gov or pembangkang adalah “Kerajaan Manusia”. IF YOU DONT UNDERSTAND THE CONTEXT then dont comment.”

Rasanya yang menulis ini orang muda sahaja. Sebab itu dibahasakan Kit Siang sebagai ‘uncle’. Ya! Memang wajar pun orang muda menegur orang tua itu yang sudah melakukan satu kesilapan besar, akibat tergila-gila bermain politik untuk meraih kuasa, hingga sanggup mencemarkan kesucian Islam.

Ada lagi netizen yang membuat ulasan dalam Facebook Kit Siang selepas dia memuat naik kenyataan yang dilihat mempersenda dan memperlekehkan Allah SWT. Netizen itu hanya bertanya Kit Siang “adakah Hadi Awang pernah menghina agama atau tuhan Kit Siang?”.

Perlecehan dan penghinaan terhadap Allah ini bukan perkara main-main. Apa lagi jika membuat hantaran yang kemudian dikomen oleh ratusan netizen. Tapi itulah yang kerap kali dilakukan pemimpin cauvinis DAP.

Yang membantah tidak mengapa tetapi yang menyokong kenyataan Kit Siang itu menjadikan ayat-ayat yang ditulisnya sebagai ‘tulisan menghasut’ rakyat menyambung lagi penghinaan yang dimulakannya.

Semalam, Kit Siang dalam hantaran Facebook yang kemudian dipadamnya menulis:

“If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to countries none of which can claim to be “Allah’s government”.

Terjemahan:

Jika “Kerajaan Allah” adalah sebaik-baik kerajaan dalam Pandemik Covid-19, mengapa Malaysia adalah yang terakhir dalam indeks normal global Ekonomi ketinggalan kepada negara-negara yang tiada satu pun yang boleh mengaku sebagai “Kerajaan Allah”.

Penasihat DAP Lim Kit Siang membuat kiriman di laman Facebooknya hari ini yang dikatakan mempersenda dan memperlekeh Allah SWT. Bagaimanapun 10 minit kemudian dia menurunkan kiriman itu.

Dia merujuk istilah “Kerajaan Allah” kepada tazkirah secara maya oleh Presiden PAS, Datuk Seri Abdul Hadi Awang yang jelas mengajak umat Islam agar bermuhasabah dan berikhtiar dengan akal dan ilmu yang dikurniakan oleh Allah SWT selain bersabar dalam sama membantu ‘kerajaan manusia’ yang serba kekurangan.

Kiriman Kit Siang itu mendapat lebih 182 perkongsian dan lebih 602 komen yang menyokong dan membantah kenyataannya. Bagaimanapun kira-kira 10 minit kemudian Kit Siang telah memadam kiriman itu.

Seperti kata Ketua Penerangan Armada Bersatu Nasional, Mohd Ashraf Mustaqim Badrul Munir apa yang diperkatakan Presiden PAS itu bukannya merujuk bahawa ‘kerajaan ini’ (kerajaan Malaysia) adalah kerajaan Allah, melainkan Allah dan seluruh zat-Nya yang bersemayam di Arasy’ yang maha kuasa atas tiap sesuatu.

Menurut Ashraf Mustaqim apa yang dikatakan Kit Siang mengenai ‘Kerajaan Allah’ itu dengan sendiri menjelaskan betapa biadabnya kepemimpinan parti itu terhadap Islam sebagai agama Persekutuan.

Tidak pun terkejut jika tiada pemimpin beragama Islam di dalam parti DAP yang membantah pernyataan ‘bapa’ mereka.

Pun tidak terkejut jika Presiden UMNO Datuk Seri Ahmad Zahid Hamidi yang selalu berjubah menampakkan imej dirinya dan parti sentiasa memperjuangkan Islam, tidak pula mengecam tulisan Kit Siang itu.

Zahid lebih banyak membangkitkan sentimen rakyat membenci kerajaan, tetapi tidak pula menegur bakal rakan sekamarnya yang jelas menghina Tuhan yang disembahnya. Adakah Zahid menganggap tidak mengapa jika Allah dihina, dipersenda dan diperlekeh demi survival politik dan dirinya?

Demikian juga rakan karibnya yang ‘ditikam dari belakang’ – bekas Perdana Menteri Datuk Seri Najib Razak. Tidak pula mengecam atau mengutuk kenyataan Kit Siang itu.

Seperti Zahid, Najib juga lebih banyak membangkitkan sentimen rakyat membenci kerajaan Perikatan Nasional (PN).

Di mana pula kelibat Ketua Pemuda Asyraf Wajdi Dusuki? Individu yang pernah menjadi Yang Dipertua Yayasan Dakwah Islamiah Malaysia (Yadim). Individu yang kelihatan seperti tokoh agama memimpin UMNO, tidak pula bersuara apabila Kit Siang menghina dan memperlekeh kekuasaan Allah?

Yang dilakukannya hari-hari mengutuk dan memperlekeh langkah dibuat kerajaan untuk membantu rakyat. Ini tak betul, itu tak betul. Dia sahaja yang betul. Mungkin dia sudah lupa Allah lah yang tidak memberi kemenangan kepadanya ketika dia bertanding kerusi Parlimen Pasir Puteh pada Pilihan Raya Umum Ke-14 lalu.

Di mana juga pemimpin-pemimpin UMNO yang lain? Hanya kerana tidak mendapat jawatan di dunia, maka mulalah berusaha melakukan kerosakan. Hanya kerana tidak dapat menjadi Pengerusi Tabung Haji, mulalah mengutuk kerajaan yang ada sekarang.

Kenapa hanya berdiam diri sedangkan Tuhan yang disembah dihina, dipersenda dan diperlekeh?

Ya! Kita terlupa bahawa individu yang menghina, mempersenda dan memperlekeh Allah itu adalah Lim Kit Siang – pemimpin DAP yang akan mereka peluk cium dalam ‘khemah besar’ nanti.

Memang benar orang kata bila dah jatuh cinta pasangan buat apa pun tak salah. Mata buta, hati pun buta.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Susah-susah fikir untuk PN, PAS kata Jazlan patut fikir kenapa kalah 2 penggal

PAS Perak menasihatkan Timbalan Pengerusi UMNO Johor, Datuk Nur Jazlan Mohamed agar fokus kepada faktor kekalahan Parlimen Pulai ditandinginya dua penggal berturut-turut daripada sibuk menguruskan hal ehwal parti lain.

Pesuruhjayanya, Razman Zakaria secara sinis berkata Nur Jazlan sewajarnya memikirkan punca kekalahan teruk UMNO di Perlis, Pulau Pinang, Kedah, Kelantan dan Terengganu pada PRU-15 lalu.

“Bagus Datuk Nur Jazlan, susah-susah saja beratkan kepala fikir untuk Perikatan Nasional (PN).

“Ada baiknya Datuk fokus kenapa Datuk kalah teruk di kerusi Parlimen Pulai dua penggal berturut-turut (PRU-14 dan PRU-15).

“Ada baiknya Datuk fikir kenapa UMNO langsung tidak memenangi satu kerusi parlimen pun di Perlis, Pulau Pinang, Kedah, Kelantan dan Terengganu,” katanya dalam satu kenyataan di Facebook, lewat malam tadi.

Selasa lalu, Nur Jazlan dilaporkan menggesa pemimpin PN untuk melakukan sesuatu terhadap ‘masalah psikologi’ Presiden PAS, Tan Sri Abdul Hadi Awang yang didakwa berlarutan terutama berkenaan kenyataan pemberian wang kepada pengundi semasa PRU-15 sebagai sedekah.

Media melaporkan Nur Jazlan berkata, mereka perlu menyedarkan Ahli Parlimen Marang itu untuk ‘banyak-banyak mengucap’ dan menerima hakikat bahawa PN gagal menjadi kerajaan walaupun memenangi jumlah kerusi yang banyak.

Sebelum ini media melaporkan Abdul Hadi mendakwa pengagihan wang oleh segelintir individu kepada pengundi semasa PRU-15 sebagai sedekah.

Ahli Parlimen Marang itu mengulas perkara berkenaan sebagai reaksinya terhadap tindakan UMNO Terengganu memfailkan petisyen pilihan raya bagi mencabar keputusan PRU-15 di tiga kerusi Parlimen iaitu Marang, Kuala Terengganu dan Kemaman yang dimenangi calon PN daripada PAS.

Dalam kenyataan sama, Razman yang juga Timbalan Pengerusi Perikatan Nasional (PN) Perak turut mengingatkan Nur Jazlan agar memikirkan kesan keputusan tidak mempertandingkan jawatan Presiden dan Timbalan Presiden UMNO pada pemilihan akan datang terhadap golongan muda.

“Ada baiknya Datuk fikir apa kesan kepada penyokong UMNO dari kalangan orang muda akibat jawatan tertinggi UMNO tidak dipertandingkan,” katanya lagi.


RoS masih boleh muktamadkan usul dua jawatan tak dipertandingkan: Ismail Sabri

Walaupun UMNO sudah meluluskan usul dua jawatan tertinggi tidak dipertandingkan, namun keputusan tersebut masih belum muktamad.

Naib Presiden UMNO itu berkata keputusan yang diputuskan semasa Perhimpunan Agung UMNO (PAU) belum muktamad jika ada pihak mencabar pendirian tersebut, malah Pendaftar Pertubuhan (RoS) masih boleh menentukan sama ada ia sah atau tidak.

“Itu adalah seperti dipersetujui ketika PAU, (jawatan) Presiden dan Timbalan Presiden tidak dipertandingkan namun keputusan muktamad masih boleh ditentukan pihak Pendaftar Pertubuhan (ROS),” katanya dipetik laporan media hari ini.

Dalam pada itu, Ismail sabri mengesahkan akan mempertahankan jawatan Ketua Bahagian Bera tetapi setakat ini belum memutuskan sama ada akan mempertahankan jawatan Naib Presiden UMNO yang disandangnya ketika ini.

“Yang pasti saya akan pertahankan (jawatan) Ketua UMNO Bahagian Bera, (untuk jawatan Naib Presiden) masih awal lagi.

“Tak tahu lagi, saya kena bincang dengan orang Bera dulu. MT (Majlis Tertinggi) belum putuskan bila pemilihan di peringkat cawangan Bahagian dan sebagainya, tunggulah,” katanya lagi.

Terdahulu, Ismail Sabri mempertikai keputusan UMNO yang memuktamadkan tiada pertandingan bagi jawatan Presiden dan Timbalan Presiden tetapi bagi jawatan lain dalam parti perlu dipertandingkan, ia termasuk Naib Presiden, Ketua Wanita, Ketua Pemuda dan Puteri.

“Kalau betul-betul tak nak perpecahan dalam parti tak payah ada pemilihan ketua bahagian, pemilihan di peringkat akar umbi. Sebab jika ada pemilihan berpecah juga, kenapa dua sahaja, kenapa naib presiden kena bertanding, nanti akan ada cakap berlaku perpecahan, ketua Pemuda kenapa bertanding, tak payah tanding lah.

“Kalau nak parti kita kuat, bukan hanya kita dalam UMNO tapi rakyat perlu kita tarik bersama, kita yang nak tengok perubahan dalam parti.

“Malah kita bercakap soal nak menang PRU, adakah tawaran baru kita kepada rakyat dalam UMNO sudah mati?” katanya sebelum ini selepas PAU.


PMO nafi PM bermesyuarat dengan SPR

Pejabat Perdana Menteri (PMO) menafikan dakwaan kononnya Tan Sri Muhyiddin Yassin mengadakan mesyuarat dengan Suruhanjaya Pilihan Raya (SPR) hari ini bagi membincangkan kaedah untuk mengadakan Pilihan Raya Umum Ke-15 (PRU15) dalam situasi pandemik Covid-19.

Penafian itu disertakan dengan gambar kenyataan media mengandungi dakwaan berkenaan, diedarkan melalui aplikasi kumpulan WhatsApp bersama media sebentar tadi.

Terdahulu, kenyataan palsu itu mendakwa Perdana Menteri, antara lain mengucapkan terima kasih kepada pegawai SPR yang mengemukakan cadangan amat praktikal bagi memastikan PRU15 yang akan diadakan tidak lama lagi, berjalan lancar dan selamat.

Melalui mesyuarat turut didakwa dihadiri Menteri Kesihatan, Datuk Seri Dr Adham Baba itu, kerajaan didakwa akan menubuhkan jawatankuasa khas untuk meneliti cadangan dikemukakan SPR, termasuk syor mengehadkan hak mengundi kepada individu lengkap vaksinasi.

Untuk rekod, ini adalah laporan palsu ketiga yang muncul di media massa dan media sosial hari ini.

Terdahulu, tular laporan mengatakan Speaker Parlimen Datuk Azhar Azizan Harun mengeluarkan surat memberitahu Perdana Menteri tan Sri Muhyiddin Yassin tidak mendapat sokongan majoriti di Parlimen.

Susulan itu muncul pula laporan mengatakanwujud dokumen yang kononnya beliau dititah mendapatkan status terkini bilangan ahli Dewan Rakyat yang menyokong Muhyiddin.

Kedua-dua laporan itu dinafikan oleh Azhar.